text:
Vit standa mitt úti í víða Atlantshavinum, væl avbyrgd av fleiri hundrað fjórðingum av villum havi í allar ættir, og á okkara 18 oyggjum hava vit allar orsøkir til, og møguleikar, at skapa eitt serstakt og egið samfelag. Oyggjarnar vóru í øldir manntómar, men við tíðini vóru nøkur, sum gjørdust góð við oyggjarnar og kallaðu tær Føroyar.
Nøkur av okkum gjørdust góð við júst hetta staðið, Klaksvík. Umgird av høgum fjøllum í tríggjar ættir, meðan ein liggur opin til havs, hevur hon eisini verið krubba hjá fleiri av fremstu listar-, ítróttar- og vinnulívsfólki. Her vit standa, mítt í býnum, í Vágstúni, er ikki leingi, til eygað festir seg við ymiskt, sum er ímynd av teimum, sum hava virkað, og sum í dag eru virkin her – mongu virkini, handlarnir, bátar og skip, listin, kirkja og samkomur, ítrótturin, skúlar, matstovur, kafeir, hotel og tað, sum ein spennandi býur eigur at hava.
Vit eru øll ymisk og onkuntíð eisini ósamd. Í dag standa vit tó øll saman, samd ella ósamd, her standa børn, ung, manndómurin og aldurdómurin. Vit umboða øll okkara upphav, og hóast ymisk og einstaklingar, eru vit øll grundleggjandi eins. Okkum tørva øll at vera viðurkend fyri tey, vit eru, og fáa møguleika at liva eitt virkið lív.
Vinnulív og mentan
Komandi ár, í 2015, eru tað 100 ár síðani Kjølbro lat handil upp í Klaksvík, og setti hetta ferð á serstaka vinnuliga framburðin í Klaksvík, sum ikki bara kom at hava stóran týdning fyri hetta øki, men fyri allar Føroyar. Í árunum eftir 1. heimsbardaga og fram til 60ini mentist miðalstóra bygdin í Norðuroyggjum til størstu fiskivinnuhavn í landinum. Áhugavert er eisini at nevna, at sama ár, kom Norðlýsið út á fyrsta sinni.
Møguliga er avbjóðingin í einum fiskivinnuhøvuðsstaði at fáa bæði vinnu og mentan at mennast saman. Søguna um, tá ið Karsten Hoydal var og vitjaði listamálaran Sámal Joensen Mikines, ið var innlagdur á Klaksvíkar sjúkrahúsi, hoyrdi eg ein dagin frá Karin Kjølbro. Karsten var tá stjóri á Klakksvíkar Hermetikk. Mikines spurdi Hoydal: "Hvussu gongst við skaldskapinum?" Karsten svaraði, at tað kom ov lítið burturúr. Mikines skuldi tá svara aftur: "Nei, kulturur trívist ikki í toski." Hugsi, at Karsten møguliga hevur kent seg, við sínum serstøku skaldargávum, eitt sindur einsligan her í býnum. Men um spurningurin varð settur í dag, hevði svarið vissuliga verið eitt annað.
Kenna søguna
Um vit skulu kenna okkum sjálvi, mugu vit eisini kenna søguna. Søgan liggur í teimum, sum undan eru farin. Tey, sum hava livað og virkað her, myndað býarlívið og nøkur teirra ítøkiliga lagt rúgvismikið tilfar eftir seg, sum vit í dag kunnu síggja stórt í. Elinborg Lutzen, Paulina Joensen, systkinabarn hennara Fridtjof Joensen, Frida Zachariassen, Robert Joensen og Símun Hansen fyri at taka nøkur úr rúgvuni.
Var eisini til hugnaliga konsert um listamannin Jógvan Waagstein, sum Tónlistaskúlin skipaði fyri. Livandi tónarnir og listin gjørdu kvøldið serstakt. Millum mong onnur løg, sum Waagstein eigur, er: “Hann rann sær kátur upp um heyg” til yrkingina hjá Hans Andriasi Djurhuus, har lítli pilturin kennir ábyrgd og gerst glaður um hjarta at gera mun: “Og drongur heim úr haga gekk. “Væl gangist tær,” í løn hann fekk. Hann gjørdist glaður leingi.”
Framtíðin - børn og ung
Hesin pilturin kann vera ímyndin av teimum, sum í dag eru børn og ung. Vónin og framtíðin liggur í børnunum. Við røttum umstøðum vaksa tey seg sterk og gerast rættir skapandi álitis samfelagsborgarar. Avgerandi fyri fólkaskúlan í býnum í dag er, nú vit standa fyri grundleggjandi bygnaðarbroytingum, at vit standa saman um nýggju avbjóðingarnar. Her skal eitt miðvíst og nágreiniligt arbeiði, frá Klaksvíkar kommunu, leiðslum, lærarum og foreldrum, leggjast í fyri at fáa størsta fólkaskúlan í landinum at virka. Tí við børnunum fremst í huga byggja vit land og gera tey før fyri at bjóða nútíðini og framtíðini av. Hetta er grundarlagið fyri framtíðarmenning.
Fyrimyndirnar hjá børnum og ungum eru nýskapandi og spennandi. Edward Fuglø hevur avdúkað listaverkið The Seagull Has Landed í Skúlanum við Ósánna, sum vísir dansandi føroyingar á mánanum. At droyma stórt og at hava visiónir er neyðugar, tí hesi fara vónandi í framtíðini at merkjast í býnum. Tí í Klaksvík merkist veruliga, at einstaklingurin hevur týdning. Uttan hugfarslig fólk so var eingin Norðoyastevna, Summarfestivalur, Sjómannadagur ella Torradagar – ella Summargleði, sum á fyrsta sinni verður nú í juni.
Serstøk tjóð
Klaksvík er partur av serstakari tjóð við egnum máli og merki, ríkari mentan og fjølbroyttum siðvenjum. Vit eru skjót at halda, at einki er so vakurt sum Føroyar - ella fyri okkum Klaksvík. Ofta fyrst klaksvíkingur síðani føroyingur. Vit kenna okkum eiga oyggjarnar og býin, og ognarkenslan er verulig.
Tó ger veruleikin á onkran hátt føroyingin tvíbýttan. Vit eru tjóð í tjóðini. Vit kunnu t.d. velja, um vit hava grønt ella reytt pass. Merkið veittrar á Mount Everest, men MBF má lata ST skuggafrágreiðing um føroysk viðurskifti inn saman við dønum. Onkuntíð eru vit partur av ES, onkuntíð avgjørt uttanfyri. Hugvekjandi er eisini at hoyra føroyingin siga, at føroyskt er ov torført, og mong siga enntá, nógv ímillum danskt er lættari.
Hesi dømi fari eg at knýta at míni egni søgu. Tí eins og nevndu dømini gera okkum tvíbýtt, er eisini nevnivert, at tá ið ítróttafólk við breki luttaka í Paraolympisku leikunum, er tað undir Merkinum, og tá ið ítróttafólk, uttan brek, luttaka í olympisku leikunum, sum Pál Joensen hevur gjørt so meistaraliga, verður Merkið sett til viks. Í vikuni veittraði Arni Vatnhamar Merkið á heimsins hægsta tindi, men Pál er noyddur at svimja undir
Dannebrog.
Hesi dømi eiga at minna okkum á, at vit ongantíð spyrja okkum sjálvi nóg ofta: Hvørji eru vit? Hvat samfelag vilja vit hava? Og ongantíð mugu vit undirmeta, at tað eru vit, sum eru føroyingar, klaksvíkingar og norðoyingar, sum eiga at avgera hetta. Serstaka avbjóðingin í at vera tvíbýttur, er skynsemi at síggja týdning í at kenna okkum sjálvi, fyri ikki at hvørva í stóru myndini, men hvíla í okkum sjálvum.
Eiga at gerast ein sterk eind
Um vit víðari tosa tvíbýtt, býta vit okkum føroyingar ofta í aðrar tveir bólkar – í øðrum fólk við breki og í hinum tey sokallaðu “normalu”. Ikki kenni eg orsøkina, men kann bara vóna, at vit á hesum øki halda fram við at flyta okkum, so hesir bólkarnir smelta saman og gerast ein sterk eind.
Sum forkvinna í MBF fari eg, nú eg havi møguleikan, at koma við einum hjartans ynski og hugskoti til myndugleikarnar á staðnum at gera Klaksvík til eitt fyridømi við atkomumøguleikum fyri øll. Hetta er atkoma í víðastu merking: í skúla, útbúgving, arbeiði, frítíðarlívi, mentanarlívi, samkomulívi og til allar tær tænastur, sum eru ein sjálvfylgja hjá fólki við vanligum førleika. At gera Klaksvík til ein bý, har øll hava somu møguleikar uttan mun til førleika.
Nú eiga vit løtuna
Í dag, her í Vágstúni, mitt í víða Atlantshavinum, eiga vit løtuna. Tað er nú, at vit kunnu avgera, hvørji vit vilja verða, og hvørjar umstøður vit vilja bjóða hvør øðrum. Vit hava allar orsøkir til, og møguleikar, at skapa eitt serstakt og egið samfelag við íbúgvum, sum hava valt at búgva her.
Góðu klaksvíkingar, norðoyingar og norðoyastevnugestir! Her er spennandi at vera, og her er mennandi at búgva. Á Norðoyastevnu hittast familjur og vinir til eina vælskipaða skrá fyri dagarnar.
Fari at ynskja øllum eina framhaldandi góða Norðoyastevnu og stóra takk til fyrireikarar og tykkum øll, sum í gerandisdegnum leggja orku í ítrótt, tónleik, list, skúlaskap og takk fyri álitið at vera biðin at røða her!
Takk fyri!


c: text/html

text:
Eg havi júst lisið bókina “Eating Animals” av Jonathan Safran Foer og eg bleiv ikki umvendur. Men bókin hevur nakað á hjarta ið er vælargumentera. Vesturheimurin hevur valt ella útvikla (innvikla seg?) til at vit bara eta 2% av øllum teimum matsløgunum ið eru til. Tað haldi eg er nokkso konservativt. Bókin er skriva, tí høvundurin fekk ein son ið fór at seta honum spurningar hann ongantíð sjálvur hevði givið sær far um, ella hevði bara góðtikið tað sum tað var. Sonurin spurdi pápan um hví vit ikki eta kettur ella hundar, tá vit jú eta seyð, grís og neyt.
Eg meti meg sjálvan sum ikki kræsnan. Tað er mær líkagyldugt um døgurðin er vegetariskur ella veganskur. Tað sagt, so havi eg eina fatan av at eg fungeri betur, um eg fái animalskt feitt og lætt fordøjiligar proteinir. Í fleiri harrans ár át eg falaflar í trúnni at tað var okkurt malið kjøt. Ikki einaferð hugsaði eg um hví “kjøtið” var grønt. Tað sagt, so ivist eg í um eg hevði etið eitt kettukjógv. Ikki tað, eitt djór ið brúkar meginpartin av degnum uppá at halda seg reinan, fær meg at halda at ketta er eitt “reint” djór. Ikki sum svínið, ið eg havi eina romantiska ímyndan av rullar seg í móru og er harvið “skitið”. Eg etið svín fyri tað. Bacon kann brúkast til alt. So tað hevur onki at gera við um djórið er skitið ella reint.
Hvat er tað so ið fær meg og fleiri við at vilja og ikki vilja eta ávís djór? (more…)

robotstxt: allowed

filter: keep


text:
23-04-2014
Sniglar
Morsnigilin ella Iberiski snigilin (eisini nevndur Dreparasnigilin) varð fyrstu ferð staðfestur í Føroyum í 1996. Snigilin ger stóran skaða á urtagarðar, tí hann etur allar plantur.
Nógvar royndir eru gjørdar at basa sniglinum, bæði við fellum og eitri. Besti fyribeiningarhátturin er at savna sniglarnar upp í eina spann og stoyta kókandi vatn oman yvir teir. Tá sniglarnir eru deyðir, leggur tú teir í eitt horn í urtagarðinum. Morsnigilin er kannibalur, og deyðu sniglarnir fáa hinar at savnast. Morgunin eftir savnar tú aftur sniglar og stoytir kókandi vatn yvir teir.
Ver í handskum, tá tú savnar sniglarnar. Slímið er seigt og kann vera trupult at vaska av aftur.
Morsnigilin livir í umleið eitt ár, men nørist sera skjótt. Sniglar eru tvíkynjað djór og tí verpa allir sniglarnir. Longu tá morsnigilin er 5-6 vikur gamal, hevur hann vorpið eini 400 egg, ið verða klakt eftir einum mánaði.
Kelda: Tórshavnar Kommuna


text:
Emmanuel Macron bleiv í dag yngsti franski leiðari síðani Napoleon Bonaparte. Hetta hendi, tá 39 ára gamli Macron varð tikin í eið sum forseti undir einum hátíðarhaldi á Elysée forsetaborgini í Paris.
Og eftir at nýggi forsetin hevði fingið handað lykilin til tjóðina og koturnar til kjarnorkuvápnini frá fráfarandi forsetanum François Hollande, lovaði hann at gera sítt fyri at sameina Frakland.
”Vit mugu vinna á uppbýtinum og rivunum, sum er í okkara samfelag. Heimurin og Evropa hevur meira brúk fyri Fraklandi nú enn nakrantíð áður,” segði nýggi forsetin.
Eini 300 fólk vóru við til hátíðarhaldið, harímillum foreldrini hjá honum og børnini hjá konuni, 64 ára gomlu Brigitte Macron.
Eisini samlivarin hjá politistinum, sum varð dripin av einum terroristi á Champs Elysée beint áðrenn fyrsta forsetavalumfar, var millum tey innbodnu til hátíðarhaldið.


text:
Tíðindaskriv
05.04.2015 - 20:51
Í sambandi við at drotningin verður 75 ár, er Heðin Mortensen, borgarstjóri í Tórshavnar kommunu og formaður í Føroya Kommunufelag, saman við konuni Hjørdis boðin til føðingardagshald í Musikkhúsinum í Aarhus mikukvøldið 8. apríl.
Í sambandi við at Margretha Drotning í ár verður 75 ár, verður stórt hátíðarhald í Musikkhúsinum í Aarhus mikukvøldið 8. apríl.
Á skránni fyri hátíðarhaldið er bæði tónleikur, sangur, dansur og annað undirhald. Millum innsløgini eru Anne Linnet, Rasmus Seebach, amerikumaðurin Josh Groban og dansarar frá kongaligu ballettini. TV 2, sum eisini er við til at fyriskipa tiltakið, fer at senda beinleiðis frá øllum føðingardagshaldinum í Musikkhúsinum hetta kvøldið. Sjónleikarin Nikolaj Lie Kaas verður frásøgumaður.
Aftan á framførslurnar, er Drotningin vertur fyri einum døgurða, sum eisini verður í Musikkhúsinum. Øll kongafamiljan er umboðað, og innbodnu gestirnir koma bæði úr Danmark og úr útlondum.
Tað er sum formaður í Føroya Kommunufelag og borgarstjóri í Tórshavnar kommunu, at kongshúsið hevur boðið Heðini Mortensen og konuni Hjørdis til føðingardagshaldið.
Hjørdis og Heðin


text:
Eini 150-200 ferðafólk hjá Atlantsflog eru rakt, nú fleiri ferðir eru útsettar og avlýstar í dag.
Orsøkin er, at tvey av trimum flogførum standa samstundis. Eitt er til regluligt eftirlit, meðan hitt er sett av “tekniskum ávum”, sum tikið verður til.
Atlantsflog hevur tí biðið Titan Airways úr Bretlandi um at hjálpa sær í morgin, sigur Rasmus Niclasen, ferðslusamskipari hjá Atlantic Airways.
- Titan Airways skal so í fyrstu atløgu hjálpa okkum í morgin (týsdagin, red.) við at flúgva ferðafólkini til Íslands og Barcelona. Vit halda ferðaætlanina sum ætlað í morgin. Vit klára okkum eisini mikudagin, og so arbeiða vit við at finna eina loysn fyri hósdagin og fríggjadagin, sigur Rasmus Niclasen.
Titan Airways fær ikki hjálpt Atlantsflog hósdagin og fríggjadagin, og tí má ein onnur loysn finnast. Tað er ein avbjóðing, viðgongur Rasmus Niclasen. Fæst ikki annað flogfar inn at hjálpa, so kann talan gerast um náttarflúgving, sigur hann. Um vikuskiftið verður Titan Airways so aftur tøkt at hjálpa.
Í dag er ferðin til Íslands rætt og slætt avlýst, og ferðafólkini eru umbókað til í morgin. Fráferðir til Bergen og Edinburgh eru nógv seinkaðar, og tí eru fleiri, ið skuldu flúgva víðari, komin heldur illa fyri. Rasmus Niclasen upplýsir tó, at tey hava verið í sambandi við nógv teirra, og fleiri hava flogið umvegis Danmark og víðari í staðin fyri.
Vísir hetta, at flotin hjá Atlantsflogi nú er vorðin nakað lítil í mun til tað, sum tit vilja náa?
- Nei, als ikki. Hetta er bara eitt sera óheppið samanfall, at eitt flogfar er til eftirlit, samstundis sum eitt flogfar verður kallað aftur. Hetta eru óvanligar umstøður, sum vit mugu royna at loysa sum frægast, sigur Rasmus Niclasen.
Í morgin og ovurmorgin fer ferðslan hjá Atlantsflogi væntandi at ganga nøkunlunda, sum hon skal. Hvussu verður við ferðsluna hósdagin og fríggjadagin er meira óvist, men arbeitt verður við málinum. Um vikuskiftið kann Titan aftur hjálpa til.


text:
2. september 2013Nr. 8002
Vegleiðing til kunngerð nr. 18 um stuðul til hjálparráð frá 2010
(Almannaverkið)
Stuðul til hjálparráð
Stuðul til hjálparráð verður veittur sambært § 18 b í lóg um almenna forsorg (forsorgarlógin) og sambært nærri reglum í kunngerð nr. 18 frá 2010 um stuðul til hjálparráð.
Stuðul til hjálparráð er óheftur av fíggjarviðurskiftum
Stuðul til hjálparráð er ikki tengdur at fíggjarstøðuni ella uppihaldsgrundarlagnum hjá umsøkjaranum, og játtanin er skattafrí. Stuðul til hjálparráð er kompensatiónsveiting.
Markamót
Viðvíkjandi ásetingunum um markamót í § 18 b, stk. 5 og 6 í forsorgarlógini og §§ 7 og 8 í kunngerð nr. 18 frá 2010 um stuðul til hjálparráð, verður víst til vegleiðing nr. 1/2010 um markamót.
Fyribils nýtsla
Stuðul verður ikki veittur til fyribils nýtslu av hjálparráðum eftir forsorgarlógini. Um talan er um fyribils tørv á hjálpartólum t.d. sum liður í sjúkuviðgerð, skal persónur vísast til heilsuverkið.
Umsiting av skipanum við hjálparráðum
Almannaverkið umsitur skipanina við hjálparráðum og hjálpartólum.
Tó er tað Hoyriklinikkin á Landssjúkrahúsinum, sum tekur avgerð um játtan av stuðli til hoyritól og um ískoyti til keyp av hoyritólum frá privatum góðkendum veitara. Víst verður til kunngerð nr. 96 frá 2008 um stuðul til hoyritól og rundskriv um umsiting av hoyritólum frá 2008.
Hjálparráð og málbólkur
Hugtakið hjálparráð fevnir um hópin av tólum og lutum, sum verða nýtt til at bøta um likamligt ella sálarligt brek ella sjúku, ið hevur við sær skerdan virkisførleika.
Við hjálparráð sambært § 18 b er at skilja, bæði kropsborin hjálparráð sum t.d. brillur, ymiskar protesur og serligur fótbúni, men eisini um hjálpartól, ið verða veitt til útláns, sum t.d. samskiftisútgerð, røktarsengur og ymisk flutningstól.
Hjálparráð, ið kunnu endurnýtast eru hjálpartól, ið verða veitt sum útlán, sí kap. 6.
Vanligt innbúgv ella brúkslutir eru ikki at skilja sum hjálparráð, hóast hesi verða nýtt í eini serstøðu (§ 18 b, stk. 4 í forsorgarlógini).
Málbólkurin fyri skipanina við hjálparráðum, eru persónar við varandi virkistarni orsakað av viðføddum ella íkomnum breki ella sjúku. Talan kann eisini verða um fylgjur eftir vanlukku, sum ger hjálparráð neyðugt.
Dømir um brek, ið kunnu viðføra varandi virkistarn: menningartarn, rørslutarn, heilaskaði, talutrupulleikar, vantandi ella vánalig sjón og vantandi ella vánalig hoyrn.
Dømini eru ikki tømandi, og hóast orsøkin til virkistarnið ofta er ein læknaliga staðfest sjúka/brek, ið sigur frá einum varandi tarnaðum likamligum ella fatanarligum virkisførleika, er tað kortini ein heildarmeting av virkistarninum í mun til gerandisdagin, og tørvin á hjálparráðum í hesum høpi, sum avgerð, um stuðul kann veitast. Avgerandi er sostatt ikki um viðkomandi hevur brek, men um viðkomandi brek hevur virkistarn við sær, ið hevur við sær munandi avleiðingar fyri viðkomandi í gerandisdegnum, sí kap. 2.
Treyt fyri at fáa stuðul til hjálparráð eftir forsorgarlógini er, at viðkomandi persónur, sum hevur brek ella varandi sjúku, hevur varandi tørv á hjálparráði.
Talan skal vera um varandi virkistarn. T.e., at útlit ikki eru til, at heilsuviðurskiftini fara at betrast, og at tað tí frameftir fer at vera varandi tørvur á at bøta um virkistarnið. Vanliga er sjúkan/brekið alt lívið.
Treytir fyri at fáa stuðul
Neyðugt er ikki at lúka allar tríggjar treytirnar, men ein av nevndu treytum skal verða lokin:
Umstøðurnar skulu vera soleiðis, at hjálparráðið er ein fyritreyt fyri, at umsøkjarin yvirhøvur kann vera í vinnu ella hava tilknýti til arbeiðsmarknaðin.
2.2 Munandi bøta ella lætta (nr. 2 og 3)
Hjálparráðið skal kunna bøta munandi um tær varandi avleiðingarnar av sjúkuni/brekinum ella lætta munandi um gerandisdagin í heiminum. Metingin av hesum tekur ítøkiliga støði í viðurskiftunum hjá umsøkjaranum. Spurningurin, hvørt treytin munandi er lokin, verður avgjørdur eftir einari heildarmeting av, á hvønn hátt ávísa hjálparráðið bøtir um virkistarnið hjá umsøkjaranum. Í metingini kann dentur t.d. leggjast á heilsu og sosialu støðuna, týdningin, ið hjálparráðið hevur fyri at bøta um møguleikarnar at kunna liva eitt lív sum onnur í sama aldri og í somu lívsstøðu, og um tað møguliga finnast aðrir háttir at bøta um virkistarnið.
Tað avgerandi er, um tørvurin á hjálparráðnum samanborið við staðfesta virkistarnið er soleiðis, at hjálparráðið veruliga bøtir um varandi virkistarnið ella munandi lættir um gerandisdagin í heiminum.
Við hesum verður dentur lagdur á avleiðingarnar av tarnaða likamliga ella fatanarliga virkisførleikanum, heldur enn slag og vavi av sjukuni/brekinum.
2.3 Lætta um gerandisdagin í heiminum (nr. 3)
Tá ið mett verður um kravið, at hjálparráðið skal lætta munandi um gerandisdagin í heiminum, kann millum annað leggjast dentur á nyttuna og týdningin av hjálparráðnum fyri uppihaldið hjá tí virkistarnaða í heiminum. Her verður hugsað um, hvønn týdning hjálparráðið hevur fyri møguleikarnar hjá viðkomandi at klára seg uttan hjálp frá øðrum, og fyri møguleikarnar framhaldandi at klára seg og verða verandi í egnum heimi.
Umframt hetta kann dentur leggjast á týdningin, ið hjálparráðið hevur hjá teimum, sum dagliga hjálpa umsøkjaranum í heiminum. Talan kann vera um eina lyft ella serliga song, sum ein røktari ella ein familjulimur brúkar í røktini av umsøkjaranum.
Tá ið mett verður um tørvin á hjálparráðum, skal atlit verða tikið at sosialu umstøðunum, herímillum um umsøkjarin hevur hjúnafelaga og børn. Sostatt verður væntað, at t.d. hjúnafelagin ella børn hjálpa til í útinnan av uppgávum í heiminum. Tað almenna kann tó ikki krevja av børnum hjá persóni við virknistarni, at tey arbeiða meira í heiminum enn onnur børn á sama aldri gera. Tað almenna kann heldur ikki krevja, at hjúnafelagi arbeiðir meira í heiminum, enn hvat vanligt og rímiligt er.
Kapitul 3
Hvat fevnir stuðulin um?
3.1 Bíligasta nøktandi hjálparráðið
Í viðgerðini av umsóknini skal greiða fáast á, hvat fyri virkistarn hjálparráðið skal bøta um, og hvørjir møguleikar finnast, ið kunnu bøta um virkistarnið við atliti at støðuni hjá umsøkjaranum.
Stuðul skal latast til bíligasta nøktandi hjálparráðið við støði í eini heildarmeting av støðuni hjá umsøkjaranum. Tá ið mett verður um hetta, skulu m.a. upplýsingar um tørvin og heilsustøðuna hjá umsøkjaranum vera við í metingini. Í metingini verður hædd tikið fyri atlitum nevnd í kap. 2.
Harumframt koma upplýsingar um góðskuna av hjálparráðnum, um rakstrardygdina, um rakstrarútreiðslur, um haldførið, krøv til tænastu og umvælingarmøguleikar.
Hjálparráð kunnu vera til umsøkjarans egna nýtslu, t.d. protesur, høkjur, koyristólur, ella til nýtslu hjá øðrum, ið hjálpa umsøkjaranum í gerandisdegnum, t.d. tá ið umsøkjarin skal lyftast.
Stuðul verður veittur sum útlán ella sum stuðul til stak ella framhaldandi stuðul til keyp av hjálparráði.
Tá ið talan er um stuðul til keyp av hjálparráði, kannar Almannaverkinum prísin hjá í minsta lagi tveimum veitarum, og ásetur við støði í hesum ein vegleiðandi prís fyri veitingar fevndar av kunngerðini. Tað skulu serligar grundgevingar til, um stuðul skal játtast til veitingar dýrari enn ásett.
Hjálparráð, ið kunnu endurnýtast, verða veitt sum útlán og verða hesi nevnd hjálpartól. Tað snýr seg serliga um standardiseraði hjálpartól, sum ikki eru serliga persónliga tillagaði. Talan kann t.d. vera um sengur og lyftur. Eisini er galdandi, at hjálpartól, sum verða veitt sum útlán, skulu latast aftur, tá ið umsøkjarin ikki hevur tørv á tí longur.
Einstøk hjálparráð
Ortopediskir skógvar eru skógvar, sum eru framleiddir sambært tørvinum hjá einstaka persóninum, og serligir verksmiðjuframleiddir skógvar, sum varða um fótavskap ella verða nýttir í sambandi við bandagering (hylkiskógvar). Fyritreytirnar fyri játtan av stuðli síggjast á fylgiskjali 2 til kunngerðina um hjálparráð.
Hjálp kann veitast persónum, ið eru ovurviðkvæmir fyri t.d. límtilfari og tilfari í smb. við garvan av vanligum skóm.
Fyri persónar, ið orsakað av muni í beinlongd ella sum fylgja eftir bruna í æðrum, hava tørv á antin hækkan av skóm ella ortopediskum skóm, er tað ein treyt fyri játtan, at sjúkan skal vera at meta sum likamligt brek, varandi sjúka ella fótavskap.
Við fyrstu játtan verður mælt til, at eykaskógvar fyrst verða játtaðir og útvegaðir eftir trimum mánaðum við atliti at tillaging.
Er tørvur á ortopediskum skóm til ymsar árstíðir og endamál, skal tað skjalprógvast, at persónurin í størri mun hevur tørv á hesum.
Stuðul kann veitast til solling og umvæling av ortopediskum skóm. Tað er hóskandi at lata framleiðaran av skógvinum fremja umvælingina, tí leisturin til skógvin kann gera umvælingina best hóskandi. Endamálið er at økja millumbilið millum útskiftingar av skógvunum. Játtan av nýggjum skóm kann tó ikki treytast av, at gamli skógvurin fyrst verður umvældur.
Stuðul verður fyrstu ferð veittur til tvey pør av skóm, og hereftir til eitt par um árið umframt inniskógvar og skógvar til arbeiðsbrúk, um arbeiði er av slíkum slag, at tørvur er á hesum. Eru serlig viðurskifti (slag av arbeiði, serlig brek), ið hava við sær størri ella serligt slit, ið økir tørvin á útskifting, kann sbrt. § 14, stk. 4 veitast stuðul til fleiri pør av skóm enn ásett sbrt. stk. 3.
Við serlig orsøk sbrt. stk. 4 er eisini at skilja serlig viðurskiftir, ið gera seg galdandi fyri børn.
Stuðul verður ikki veittur til verksmiðjuframleiddar skógvar til børn við bleytum flatfótum.
Stuðul verður veittur til ortopedisk fótinnlegg til vanligar skógvar um hetta bøtir um avleiðingarnar av fótavskapi hjá umsøkjara, og um umsøkjari annars hevði verið ávístur til at nýta ortopediskar skógvar.
Bøtir fótinnlegg ella serlig tillaging av vanligum skóm nøktandi um brekið, verður hetta játtað heldur enn ortopediskir skógvar.
Stuðul verður ikki veittur til fótinnlegg til persónar við flatfótum.
4.2 Protesir, stuðulskorsett, knæbind o.a.
Til persónar, ið vanta arm ella bein, verður stuðul veittur til arm- og beinprotesur.
Protesur fyri partar av arminum, t.d fingrar ella hond, eru eisini at meta sum armprotesur. Somuleiðis eru protesur fyri fót ella tær, at meta sum beinprotesur.
Í førum kann ortosa til alt beinið vera at meta sum hjálparráð.
Stuðul kann veitast til bróstprotesur, tá annað ella bæði bróstini eru skorin burtur. Ein ítøkilig meting av fysisku og kosmetisku bágunum av einari skurðviðgerð, har partar av bróstinum eru varðveittir, kann somuleiðis heimila stuðul til partvísa protesu.
Kvinnur, sum av aðrari orsøk mangla bróst, hava somuleiðis rætt til protesur ella partvísar protesur.
Garantiið frá framleiðaranum er vegleiðandi fyri, nær útskiftan er neyðug. Vanliga er garantiið longri, tá talan er um skapfastar bróstprotesur.
Viðv. bróstprotesum, sum verða innopereraðar, verður víst til sjúkrahúsverkið.
Stuðul verður ikki veittur til serligar protesu-brósthaldarar ella baðidraktir.
Stuðulskorsett eru ortopedisk hjálparráð við eini umlættandi, rættandi ella stuðlandi funktión.
Hjálp verður veitt, tá tað er staðfest, at ongir viðgerðarmøguleikar eru, at sjúkan/brekið er varandi, og at stuðulskorsettið bøtir munandi um avleiðingarnar av brekinum.
Sum dømi um, nær stuðul verður veittur til stuðulskorsett, kunnu nevnast:
Sjúkan nevnd undir pkt. 2 má ikki samanberast við discusprolaps, ið kann staðfestast við myleografi/CT-skanning av lendunum.
Hjálp verður veitt til individuelt tilpassað ella liðugt framleidd stuðulskorsett.
Hjálp kann veitast til eyka korsett, m.a. grundað á atlit at reinføri.
Henda kropsbroytingar orsakað av sjúkuni ella tí vektin broytist, kann nýtt korsett játtast.
Fyrstu ferð søkt verður um stuðul eiga læknaligir upplýsingar (frá skurðlækna, ortopedi e.l.) at útvegast.
Hjálp verður ikki veitt til stuðulskorsett, sum eru liður í sjúkuviðgerð, t.d. til fyribils rætting.
Tað er ein treyt fyri játtan av knæbindum, at allir viðgerðarmøguleikar eru troyttir.
Knæbind kunnu t.d. játtast, tá talan er um hesar sjúkur/brek:
- óvanliga leysar knæskeljar sum viðføtt brek
- krossbandsskaðar, sum hava við sær tørv á framhaldandi nýtslu av t.d. bindum, so knæið ikki verður ov nógv toygt (hyperekstensionshindrende bandage)
Kompressiónssokkar hava søguliga sæð avloyst fyrr brúktu bandagurnar við sinklímbindum og serliga strammum stuðulsbindum. Tí verða kompressiónssokkar mettir sum eitt slag av bindum. Stuðul kann veitast til kompressiónssokkar, tá talan er um ringar varandi sjúkur í blóðrenslinum við:
Kompressiónssokkar fáast við ymiskari trýsteffekt (kompressión) alt eftir fylgjunum av sjúkuni. Hetta er tó ikki avgerandi fyri, um stuðul kann veitast. Tað, sum er avgerandi, er um hjálparráðið, kompressiónssokkarnir, bøta um eina ringa varandi sjúku í blóðrenslinum.
Tørvur kann somuleiðis vera á kompressiónssokkum til armarnar.
Vanliga er tørvur á at hava eyka sokkar.
Stuðul verður ikki veittur eftir forsorgarlógini til stuðulssokkar o.t., sum verða nýttir við lættari beintrupulleikum, irritatiónum og órógv í beinunum ella fyri at fyribyrgja æðrasjúku.
4.3 Hárkollar
Nærum allir hárkollar verða í dag framleiddir av tólíki (kunstfiber).
Hárkollar til menn, verða nærum allir framleiddir serliga til hvønn einstakan, orsakað av ymisháttaðari plasering av hárinum á skallanum hjá monnum.
Toupé (partvísur hárkollur) skal viðgerðast eftir vanligu treytunum, og tí er egingjald ikki galdandi. Vanliga verður játtað gjald til ein toupé um árið.
4.3.1 Eyka sett, útskiftan og serlig viðurskifti
Hárkollar til kvinnur eru antin verksmiðjuframleiddir ella serliga framleiddir til hvørja einstaka kvinnu. Tað er ikki stórvegis prísmunur á hesum báðum. Tørvur kann vera á passing og seting av hárkollum til kvinnur, og er tí ofta tørvur á eyka hárkolli.
Hárkollar, framleiddir av tólíki, halda vanliga 1 ár, men viðurskifti hjá einstaka persóninum, sum t.d. nógvur sveitti frá hárbotni, kann hava við sær, at hárkollurin slítist skjótari, og tí má skiftast týttari út.
Er talan um fólk, sum als onki hár hava, og tí mugu nýta hárkollin alla tíðina, verður játtað gjald av 2 hárkollum árliga.
Persónar, sum eru ovurviðkvæmir fyri tilevnaðum tilfari, kunnu hava tørv á, at hárkollurin verður fóðraður við klæði úr bummull við eykakostnaði.
Er talan um atypiskt høvuðskap, má hárkollurin skapast til einstaka persónin.
Stuðul verður ikki veittur, tá talan er um vanligan hármiss - sum t.d. máni hjá monnum.
Fólk, sum missa hárið í eina tíð, meðan tey eru í sjúkuviðgerð, t.d. fyri krabbamein, fáa hárkoll frá heilsuverkinum.
4.4 Tannprotetisk og ortodontisk tannviðgerð
Stuðul verður veittur til tannprotesir og ortodontiska tannviðgerð sbrt. § 18 í kunngerðini.
Stuðul verður veittur til viðgerð, sum er neyðug til gerð og fastgerð av tannprotesum, men ikki til tann partin, ið er at meta sum sjúkrahúsvirksemi.
Við ortodontiska tannviðgerð er at skilja tannrætting. Stuðul til ortodontiska tannviðgerð verður bert veitt so leingi, sum tað eru fólk, ið orsakað av vantandi skipanum við barnatannarøkt ikki hava fingið neyðuga tannviðgerð á barna- og ungdómsárum. Í dag eru væl útbygdar skipanir við barnatannrøkt, ið Heilsumálaráðið varðar av. Ábyrgdin fyri ortodontiskari barnatannrøkt er tískil hjá Heilsumálaráðnum, men í og við at persónar framvegis eru, sum orsakað av aldri, ikki eru fevnd av barnatannrøktini og ikki hava fingið neyðuga viðgerð á barnaárum, so verður stuðul veittur til ortodontiska tannviðgerð sum stuðul til hjálparráð.
Stuðul verður tó bert veittur til nevndu tannviðgerðir um ein av treytunum sbrt. 1-3 er lokin. Víst verður annars til oman fyri standandi treytir í § 18 í kunngerðini.
Bítiskinnarar koma ikki undir ásetingarnar í hesi kunngerð.
4.5 Stuðul til brillur og linsur
Stuðul til brillugløs og linsur eftir hesari áseting er treytaður av, at talan er um læknafrøðiligt lýsta varandi eygnasjúku sbrt. fylgiskjali 1 í kunngerð um stuðul til hjálparráð.
Stuðul verður ikki veittur til brillugløs og linsur, har tørvurin einans er grundaður á optiska orsøk. T.e. tá ein persónur hevur tørv á brillum og linsum, einans tí hann er langsýntur, nærsýntur, hevur bygningsfeil ella ymiska optiska styrki á eygunum. Stuðul verður heldur ikki veittur persónum, ið eru skurðviðgjørdir øðrumegin ella báðumegin fyri gráan eygnastar, sum er íkomin í vaksna lívinum, tvs. frá 18 ára aldri. Stuðul kann tó veitast til brillur og linsur eftir ásetingunum í § 15 stk. 2 í forsorgarlógini og § 12 í almannapensjónslógini (pensjónistar), men tá er talan um stuðul til neyðugar sjúkuútreiðslur útfrá einari meting av fíggjarstøðuni hjá umsøkjaranum.
Meginreglan er, at stuðul kann veitast til brillugløs og linsur, orsakað av eygnasjúkunum, ið eru nevndar í pkt. 1-13 í fylgiskjali 1 í kunngerðini um stuðul til hjálparráð. Tað kunnu tó vera føri, har stuðul kann veitast, orsakað av øðrum eygnasjúkum enn teimum nevndu, víst verður til pkt. 14 í fylgiskjalinum. Hetta tá ein ítøkilig meting vísir, at fylgjurnar av hesum sjúkum eru samanberandi við tær sjúkur, ið eru nevndar í skjalinum. Í slíkum førum verða avgerðirnar grundaðar á tilmæli frá eygnalækna á Landssjúkrahúsinum.
Fólk, ið hava eina av nevndu eygnasjúkunum hava ofta tørv á serbrillugløsum og serlinsum, sum krevja høgan seroptiskan fakkunnleika til áseting og tillaging.
Nakrar av eygnasjúkunum, nevndar í fylgiskjali 1 til kunngerðina, hava við sær fyribrigdi av blendan (ljósviðkvæmi), sum kunnu bøtast fyri við medisinskum filturglasi, sum finst í ymsum tilevningum. Filturglas er brilluglas við serligum ljós-absorberandi eginleikum, sum minka munandi um ljósblendan, og geva eina betri sjónarstyrki. Medisinsk filturgløs kunnu veitast óansæð styrki. Avmarkingin av persónsskaranum ger tað eyðsæð, at neyðugt er at útvega upplýsingar um sjúkuavgerð og sjúkueyðkenni. Brillustellið er í hesum førum ein partur av hjálparráðnum, og tí verður stuðul veittur til brillustell og –gløs.
4.5.1 Viðmerkingar til skjal 1 í kunngerðini
Til pkt. 1. Hjálparráðið er ofta ein serframleidd linsa.
Til pkt. 2. Hjálparráðið er ofta ein serframleidd litað linsa - diafragmallinsa/irislinsa.
Til pkt. 3. Hjálparráðið er ofta ein serframleidd linsa.
Til pkt. 4. Hjálparráðið er ofta ein bandagulinsa við protektivum virknaði við ella uttan styrki.
Til pkt. 5. Hjálparráðið er ofta ein málað linsa ella eygnaprotesa.
Til pkt. 6. Her snýr tað seg um fylgjur av skaðatilburði, heilabløðing ella lammilsi. Hjálparráðið er ofta okklusiónslinsa ella brillur við sterkum prismuvirknaði.
Til pkt. 7. Her snýr tað seg um ovurviðkvæmi fyri ljósi, ið ger persónin avlamnan, og kann bøtast fyri við serligum spektralum filturgløsum.
Til pkt. 8. Her snýr tað seg um persónar, ið eru ógvuliga nærsýntir, langsýntir ella hava ógvusligan bygningsfeil. Markið viðv. styrkini á serframleiddum brillugløsum ella serlinsum, er umleið +/- 16/17 dioptr., har brilluglasið hevur mesta styrki, ella 5–6 dioptr. í sylindaravirði, tó treytað av tøknifrøðiligu menningini.
Til pkt. 9. Her snýr tað seg um sjónbrekað børn og ung, sum inntil 18. árið eru skrásett í sjónarskránni við Kennedy Instituttet – Statens Øjenklinik. Skráseting er treytað av, at sjónarstyrkin í mesta lagi er 6/18 (0,3) á betra eyganum. Hesi børn og ung hava brúk fyri nógvum ymiskum sjónarhjálparráðum, herímillum rættandi optikki í brillum og linsum.
Til pkt. 10. Hjálparráðið er ofta ein linsa, tí afakibrillur gera avlamnið verri, við tað at partar av sjónarvíddini fella burtur.
Til pkt. 11. Hjálparráðið er ofta ein linsa, tí brillur, ið rætta sjónina hjá persóni, ið er ógvuliga nærsýntur (excessiv myopi), gera avlamnið verri við kikarasjónarvídd.
Til pkt. 12. Hjálparráðið er eitt serligt brillustell ella ein serlinsa, har ein boyli, ið lyftir eygnalokinum, kann setast á.
Til pkt. 13. Hjálparráðið er ofta brillur við endamálinum at fyribyrgja varandi niðursetta sjón (amblyopi) við at rætta langsýnið sum mest, meðan sjónin enn letur seg ávirka.
Til pkt. 14. Eygnalækni metir um onnur eygnasjúka hevur fylgjur, ið kunnu samanberast við fylgjurnar av teimum sjúkum, ið eru nevndar.
4.6 Varandi sjónbrek (veiksjónar-optik)
Tørvurin á veiksjónar optikki kemur vanliga í, tá sjónarstyrkin er 6/18 (0,3) ella minni.
Veiksjónar-optik (serlig optisk hjálparráð) er í fyrsta lagi optik við økjandi virknaði, luppar, luppbrillur, kikarar, kikarabrillur og samansetingar av hesum. Økingin ella styrkin er tilskilað á søkta hjálparráðnum, og er orðað sum dioptrivirði (D) ella sum x (falda).
Er munurin (additionen) millum frástøðustyrkið og lesistyrkið minst 4 dioptr., kann stuðul veitast til luppbrillur.
Tá stuðul verður veittur til luppbrillur, kikarabrillur og medisinsk filturgløs, verður stuðul eisini veittur til brillustell og møgulig kám gløs ella balansugløs.
Talan kann eisini vera um tól, ið víðka sjónarvíddina og náttkikarar.
Hjá brúkarum av veiksjónar optikki er arbeiðsfrástøðan, t.d. tá tey lesa og skriva, ofta sera stutt, alt eftir brennimálinum hjá linsuni. Hetta ger arbeiðsstøðuna strævna, tá lisið verður leingi. Tað kann tí gerast neyðugt við optikstuðlandi hjálparráðum, sum t.d. serligum ljósi, skráplátu, kladduhaldara o.l.
Persónar, ið á ongan hátt kunnu fáa lesisjón við at brúka seroptik, brúka CCTV, ið er eitt elektron-optiskt hjálparráð.
Endamálið við at játta stuðul til CCTV-útgerð, er, at geva viðkomandi persónum møguleika at samskifta uttan stuðul frá øðrum. Tað er tí avgerandi fyri játtanina, um tað ber til at bøta um vantandi evnir at samskifta, og normalisera gerandisdagin hjá umsøkjaranum við hesi útgerð at vaksa um tekstir og myndir.
CCTV-útgerð, sjónvarpskikarabrillur og náttkikarar verða veitt sum útlán.
Persónar, sum orsakað av skerdum førleika at ganga, bara megna at ganga heilt stuttar teinar, og ikki megna at brúka tríhjólaða súkklu, kunnu fáa tríhjólað prutl játtað sum útlán.
Tað er ein treyt, at nýtslan í hvørjum einstøkum føri verður mett at vera ráðilig – bæði í mun til heilsuna og ferðsluna.
Játtanin er treytað av, at umsøkjarin teknar lógásetta ábyrgdartrygging og ber útreiðsluna av hesum. Krav kann ikki setast um kaskotrygging.
Hevur persónur, sum býr heima, tørv á einum koyristóli, kann stuðul veitast, um viðkomandi lýkur treytirnar í kap. 2. T.v.s. at persónurin hevur virkistarn orsakað av likamligum ella sálarligum breki ella varandi sjúku, og koyristólurin
Tað er altíð bíligasti nøktandi koyristólurin, sum stuðul verður veittur til. Hetta merkir, at um ein vanligur (standard/transportkoyristólur) koyristólur er nøktandi, er tað ein slíkur stuðul verður veittur til, og ikki ein stólur, sum kann innstillast. Vanliga er her talan um persón, sum fyrst og fremst brúkar koyristól sum flutningstól orsakað av óstøðugum gongulagi.
Er tørvurin hjá umsøkjaranum soleiðis, at neyðugt er við einum koyristóli, sum er ella kann tillagast tørvin hjá umsøkjaranum við atliti at innstilling til rygg, sæti, fót-stuðul, hjólinnstilling, hjólslag v.m., er tað ein tílíkur koyristólur, sum stuðul verður veittur til. Tað er ein treyt fyri at játta stuðul til ein tílíkan koyristól, at tørvurin hjá umsøkjaranum ikki kann nøktast við einum vanligum (standard) koyristóli.
Ein koyristólur verður mettur at vera persónligt tillagaður, tá koyristólurin:
Stuðul verður játtaður til øll sløg av koyristólum, tvs. bæði elektriskar og manuellar.
Viðvíkjandi stuðli til koyristól til persón, sum býr á stovni/sambýli verður víst til kap. 5.
Koyristólur, játtaður eftir forsorgarlógini, verða veitt sum útlán, sum skal flýggjast aftur tá umsøkjarin ikki brúkar hann longur. Tað er, at umsøkjarin fær ikki ognarrætt til koyristólin.
Víst verður til kapitul 6 um hjálpartól veitt sum útlán.
Stuðul kann játtast til stólar við serligari tilevning, t.d. við serligari polstring ella elektriskari funktión, sum er neyðugt orsakað av víðfevndum kropsligum breki. Sum dømi um serligar stólar kunnu nevnast arthrodestólar og setur (rokna til persónar við stívum mjadnarliðið), katapultstólar (til persónar, sum hava trupulleikar av at seta seg, reisa seg).
Sostatt verður stuðul ikki veittur til vanligar hvílistólar.
4.7.4 Serlig kunningartøkni sum hjálparráð
Serlig kunningartøkni sum hjálparráð er vøra, sum er framleidd serliga við tí fyri eyga, at bøta um eitt samskiftisbrek (t.d. talimaskinur og samskiftistól og serligar teldur), herímillum serlig samskiftisforrit og onnur serlig útgerð til persónligar teldur. Sum dømi um samskiftisforrit kann nevnast skanningarforrit sum kunnu brúkast við einari einstakari kontakt, skermlesarar til syntetiska talu, skermknappaborð og sjóneykuforrit. Sum dømi um aðra serliga útgerð kann nevnast serlig knappaborð, serligar mýs og útgerð at morsa við.
Persónsskarin eru persónar við munandi skerdum hoyri-, talu-, sjónar-, ella skrivi- ella lesiførleika (orðblind), har hjálparráðið kann bøta munandi um avleiðingarnar av skerda samskiftisførleikanum.
Fyri at meta um virkistarnið og tørvin hjá persóninum í løtuni og frameftir, kann tørvur vera á tvørfakligum samstarvi við luttøku av t.d. ergoterapeuti, fysioterapeuti, lærara, neuropsykologi, talupedagogi og teknikara.
Er ivi um persónurin er førur fyri at brúka hjálparráðið, soleiðis at tað bøtur munandi um samskiftisførleikan, kann gerast neyðugt at lata brúkaranum tað í eina royndartíð.
Telda er í høvðsheitinum at meta sum ein vanligur brúkslutur, ið stuðul ikki verður veittur til, tí tørvurin á teldu hjá fólki við niðursettum førleika, er ikki størri enn hjá fólki annars.
Tó kann telda í serligum førum vera hjálpartól. Tá er talan um teldu, sum ein fastur partur av eini stýrisskipan ella samskiftistóli við serligum forritum, ið bert kunnu vera á teldu, sum verður sertillagað tí einstaka viðskiftafólkinum.
Tørvurin hjá viðskiftafólkum, ið kunnu fáa játtaða teldu sum hjálpartól, er soleiðis háttaður, at tey ikki fáa verið telduna fyri uttan, tí hon er teirra samskiftisamboð og/ella ein treyt fyri, at tey kunnu virka í gerandisdegnum yvirhøvur.
Dømi um hendan tørv kann vera persónur, ið einki mál hevur ella hevur vøddasvinn og tí ikki fær virka í gerandisdegnum, tí alt samskifti skal umvegis telduna, sum stýrir umhvørvinum ella talu og samskifti annars.
Í sambandi við játtan av serligari kunningartøkni sum hjálpartól til persónar við progredierandi sjúkum, t.d. vøddasvinn ella ALS (amytrofisk lateral sklerose), er umráðandi ikki bert at hyggja eftir verandi tørvi, men eisini at taka atlit at støðuni, sum hon væntandi fer at vera frameftir. Herímillum er umráðandi at taka tað fyrilit, at stuðulin verður veittur, tá viðkomandi hevur frægastu fortreytirnar fyri at læra at brúka hjálparráðið.
4.8 Meirútreiðslur til serlig klædnapløgg
Sambært § 18 b í forsorgarlógini kann stuðul veitast til meirútreiðslur til serlig klædnapløgg. Sum dømi um serlig klædnapløgg kunnu nevnast koyriposar, roykifyriklæði, bringuklútar og verndarbuksur til nógv inkontinentar persónar til nýtslu í svimjihyli.
Stuðul kann eisini veitast til meirútreiðslur til klædnapløgg til persónar sum orsakað av sjúku, vanlukku e.l. eru blivnir varandi avlamnir, og av hesum ikki longur kunnu brúka síni klæði, og tískil hava tørv á at skifta stóran part av klæðunum út í einum.
Børn og ung undir 18 ár, sum hava serligan tørv á klæðum vegna virkistarn ella varandi sjúku, kunnu fáa stuðul til meirútreiðslur av klæðum eftir § 17 stk. 1 í forsorgarlógini.
4.9 Meirútreiðslur til serkost
Stuðul verður veittur til meirútreiðslur til serkost til persónar við diabetes, cystiskari fibrosu, cøliaki og øðrum ovurviðkvæmi. Persónar, ið fáa stuðul til serkost, eru persónar, ið vegna sjúku ikki kunnu eta vanligan kost, og tí mugu eta serkost. Av tí, at tað kostar meira at eta serkost, verður stuðul veittur til meirútreiðslur av hesum, tvs. til tað, sum verður mett at vera munurin millum útreiðslur til “vanligan kost” og til serkostin. Serkostur skal ikki skiljast sum føðslutilskot, ið persónar eta í staðin fyri vanligan mat, tí hesi ikki orka at eta vanligan mat, ella sum ískoyti til vanligan mat.
Stuðulin verður veittur eftir útrokningum sambært donskum prís- og kostkanningum við tað, at tílíkar kanningar ikki verða gjørdar í Føroyum. Í Danmark er tað Danmarks Statistik, sum ger prísútrokningar, meðan stovnar sum Levnedsmiddelstyrelsen og Servicestyrelsen fyriskipa kostkanningar, ið liggja til grund fyri teim ásettu takstunum fyri meirútreiðslur til serkost.
Í Føroyum eru hvørki prískanningar ella kostkanningar, ið kunnu nýtast til endamálið at rokna meirútreiðsluna út. Einki grundarlag er tí fyri at rokna út, hvat munurin er millum útreiðslur til kost hjá t.d. einum persóni við diabetes og hjá einum typiskum persóni uttan diabetes í Føroyum. Viðmerkjast skal, at endurgjald fyri meirútreiðslur í hesum føri, ikki snýr seg um at kompensera fyri hægri prísstøði í Føroyum, sum jú allir føroyingar liva undir.
Tað er grundleggjandi fyri hugtakið um meirútreiðslur, at hava eina samanberingsrelasjón til “vanligan” tørv. Um ikki, so er einki grundarlag at veita stuðul eftir.
Meirútreiðslur til serkost til børn verður veittur sbrt. § 17, stk. 1 í forsorgarlógini.
Stuðul til koyristól til persónar á stovni/sambýli
Hevur ein persónur á stovni/sambýli tørv á einum persónligt tillagaðum koyristóli og tørv á, at nýta hann meginpartin av degnum, er talan um eitt persónligt hjálparráð, ið stuðul kann veitast til sambært forsorgarlógini.
Tá ið stuðul til koyristól sum serligt persónligt hjálparráð verður játtað, skulu tvær treytir verða loknar:
1. talan skal vera um um ein persónligt tillagaðan koyristól, og
2. umsøkjarin neyðturviliga er noyddur til at brúka koyristólin meginpartin av degnum.
5.1 Treyt - persónligt tillagaður koyristólur
Reglurnar í § 18 b í forsorgarlógini fevna einans um stuðul til persónlig hjálparráð. Tað eyðkenda við einum persónligum hjálparráði er, at tað er kropsborið. Koyristólur, ið er tillagaður tí einstaka, hevur somu nyttu fyri brúkaran, sum onnur kropsborin hjálparráð, og er tí at samanbera við eitt kropsborið hjálparráð.
Skal ein koyristólur koma undir reglurnar, er treytin, at hann er persónligt tillagaður til umsøkjaran. Hetta hevur við sær, at koyristólurin skal vera ella kann tillagast tørvin hjá umsøkjaranum við atliti at innstilling til rygg, sæti, fót-stuðul, hjólinnstilling, hjólslag v.m.
Tørvurin hjá umsøkjaranum skal tískil ikki kunna nøktast við einum vanligum (standard) koyristóli.
Ein koyristólur verður mettur at vera persónligt tillagaður, tá koyristólurin:
Koyristólur, sum verður játtaður sum persónligt tillagað hjálparráð, fevnir í útgangsstøðinum um øll sløg av koyristólum, tvs. bæði elektriskar og manuellar.
5.2 Treyt - tørv á koyristólinum størsta partin av degnum
Fyri at ein koyristólur skal kunna metast sum eitt persónligt tillagað hjálparráð, krevst harumframt, at koyristólurin neyðturviliga skal brúkast størsta partin av degnum.
Eyðkenni fyri teir persónar, ið hava henda tørv, er, at tað ikki eru aðrir møguleikar enn júst hesin koyristólur, ta tíð teir eru uppi. Persónur, sum fyrst og fremst brúkar koyristól sum flutningstól orsakað av óstøðugum gongulagi, er ikki fevndur av hesum, tí koyristólurin tá ikki neyðturviliga verður brúktur alla ta tíð, viðkomandi er vakin.
Tað ber ikki til neyvt at áseta, hvussu langa tíð “størsta partin av degnum” fevnir um. Persónar, sum fyri tað mesta mugu sita í koyristóli, ta tíð teir eru uppi, koma undir orðingina. Tað er, at ein persónur, sum t.d. heldur vil vakja um náttina, eisini lýkur treytirnar.
Persónar, sum hava brúk fyri koyristóli meginpartin av degnum, kunnu t.d. vera persónar við:
Koyristólur, játtaður eftir forsorgarlógini, verður veittur sum útlán, sum skal flýggjast aftur tá umsøkjarin ikki brúkar hann longur. Tað er, at umsøkjarin fær ikki ognarrætt til koyristólin.
Víst verður til kapitul 6 um hjálpartól, veitt sum útlán.
Hjálpartól sum útlán og leiðbeining í nýtslu
Hjálparráð, ið kunnu endurnýtast, verða nevnd hjálpartól. Hjálpartól, ið eru játtað eftir forsorgarlógini, verða altíð veitt sum útlán. Hetta merkir, at hjálpartólið skal latast Almannaverkinum aftur, tá ið umsøkjarin ikki hevur brúk fyri hesum longur. Sostatt fær umsøkjarin ikki ognarrætt til hjálpartólið.
6.2 Endurnýtsla av hjálpartólum
At hjálpartól verða veitt sum útlán merkir tí, at umsøkjari kann fáa játtað eitt brúkt hjálpartól um mett verður, at hjálpartólið nøktar tørvin hjá umsøkjaranum. Tað er Almannaverkið, sum tekur avgerð um, hvørt eitt brúkt hjálpartól lýkur treytirnar at vera tað bíligasta nøktandi hjálpartólið, og um hjálpartólið í nóg stóran mun bøtir um virkistarnið. Hetta er eisini galdandi fyri koyristólar.
Umsøkjari hevur skyldu til at ansa væl eftir hjálpartólinum, sum viðkomandi hevur fingið sum útlán. Stuðul verður veittur til endurnýggjan av hjálpartólum í tann mun, at talan er um vanligt slit, sí kapitul 7.
6.3 Leiðbeining í nýtslu av hjálpartólum
Tað hevur stóran týdning, at umsøkjarin fær góða leiðbeining, tá ið hjálpartólið verður roynt, og at umsøkjarin fær góða tíð, soleiðis at viðkomandi kann gerast kunnigur við hjálpartólið. Í serligum føri kann vera mælt til, at umsøkjarin fær høvi til at royna hjálpartólið í eina tíð.
Leiðbeiningin skal eisini fevna um upplýsingar um møguligar trygdarforskriftir og viðlíkahald. Leiðbeiningin verður tilrættaløgd eftir tí einstaka umsøkjaranum og slag av hjálpartóli. Bert á tílíkan hátt, verður størst nytta fingin burturúr hjálpartólinum.
Er talan um sálarligt virkistarn, skal roknast við, at tað tekur tíð at royna og venja seg við hjálpartólið, og at hetta helst skal fara fram í tí umhvørvi, sum hjálpartólið seinni skal brúkast í.
Umsøkjari skal upplýsast um sínar skyldur at fara væl um hjálpartólið.
Almannaverkið ber ábyrgdina av, at játtað hjálpartól verða tillagað persóninum, ið skal nýta hjálpartólið.
Tá talan er um persón á stovni ella sambýli verður væntað, at viðkomandi stovnur ella sambýli tekur sær av vanligari leiðbeining og tillagingum av koyristóli.
Útskiftan, eyka hjálparráð, rakstur o.a.
7.1 Útskiftan, eyka hjálpitól og umvæling
Hjálparráð verða skift, tá ið tørvur er á tí. Tað er ógjørligt at orða nakað alment um, hvussu leingi eitt hjálparráð skal halda, og tí er tað alneyðugt, at gjørd verður ein ítøkilig meting, tá ið søkt verður um at skifta hjálparráð.
Í kap. 4 um tey einstøku hjálparráðini verður vegleiðandi nevnt, hvussu oftani hjálparráð kunnu verða skift. Hetta hevur ikki við sær, at hjálparráð skulu skiftast út aftaná hetta tíðarbilið, ella at tørvur ikki er á fleiri útskiftingum. Persónlig nýtsla, kropsligar broytingar og slit kann sjálvt eftir stutta tíð gera tað ógjørligt at brúka hjálparráðið. Umframt hetta, kann tørvurin hjá umsøkjaranum - vegna sjúku broytingar - vera broyttur.
Vanliga vil tað ikki vera tørvur á eykahjálparráði. Við persónliga tillagaðum kropsbornum hjálparráðum sum kompressionssokkar, bróstprotesum, stuðulskorsettum og øðrum hjálparráðum, kann tað tó vera tørvur á eykahjálparráði av reinførisávum.
Um hjálpartól t.d. er veitt at nýta í heiminum, og tað er trupult at taka tað við sær úr heiminum, kann stuðul verða veittur til eykahjálpartól, um ein ítøkilig meting vísir, at tørvur er á hesum.
Tó ber altíð til at fáa eykahjálpartól til barn at nýta í heiminum, ið er trupult at flyta við barninum, tá ið foreldur ikki búgva saman og barnið uppiheldur sær skiftivís hjá báðum foreldrum.
Til ber ikki at fáa eykahjálpartól, tá talan er um ábyrgdarøkið hjá øðrum myndugleika, sí vegleiðing um markamót nr. 1/2010.
Stuðul verður veittur til neyðugar umvælingar av hjálpartólum. Í slíkum førum eigur at vera hugsað um ásetingarnar í keypilógini um 1 ára reklamatiónsfreist ella møgulig lyfti/avtalur um garanti ella ókeypis veitingar/tænastur.
Tryggjast má, at hjálpartólið verður umvælt á ein forsvarligan hátt, og at umsøkjarin minst møguliga saknar hjálpartólið. Meðan umvælt verður, er møguleiki fyri at læna eitt hóskandi hjálpartól í umvælingartíðarskeiðnum.
Kemur javnan skaði á hjálpartólið, eigur at verða umhugsað, hvørt brúkarin sjálvur kann lastast fyri hetta. Hesi viðurskifti verða tikin við í metingini um, hvørt viðkomandi kann fáa nýtt hjálpartól, ella um talan er um umvæling vegna slit av vanligari nýtslu.
Stuðul verður ikki veittur til rindan av útreiðslum, sum standast av nýtslu av hjálpartólum, tvs. rakstur, reingerð og vanligt viðlíkahald.
Longu áðrenn ella í sambandi við játtanina, eigur umsøkjarin at verða kunnaður um tær útreiðslur, ið koma afturat og væntaða upphædd. Umhugsað kann vera, um heimild er at veita stuðul til útreiðslurnar eftir § 15 í forsorgarlógini ella eftir § 12 í almannapensjónslógini eftir fíggjarligari meting.
Stuðul verður tó veittur til einstakar rakstrarútreiðslur. Stuðul verður veittur til battaríir til elkoyristólar, um hesi ikki kunnu keypast í vanligum handli ella um tað ikki er ráðiligt, at umsøkjarin sjálvur skiftir battaríini. Sostatt verður stuðul veittur til battaríir, akkumulatorar e.l., sum ikki kunnu keypast í vanligum handlum, og har sjálv installatiónin (innleggingin) krevur serkunnleika ella serliga umhugsan, sum tað neyðturviliga ikki kann væntast, at umsøkjarin hevur.
Battaríir til eitt nú ávaringartól og lyktir, ið kunnu keypast í vanligum hvønndagsvøruhandlum, sølubúðum (kioskum) e.l., og sum ikki krevur serliga vitan ella umhugsni, eru sostatt ikki fevnd av heimildini.
Harumframt verður stuðul veittur til at skifta dekk og slangur á koyristólum.
Tá ið stuðul verður játtaður til tríhjólaða knallert er treytin, at umsøkjarin teknar ta lógligu ábyrgdartryggingina og rindar hesa útreiðslu.
Krøv kunnu ikki setast umsøkjaranum at hava hjálpartólið tryggjað á serligan hátt. Umsøkjarin hevur skyldu at røkja hjálparráðið á ein reiðiligan hátt. Kemur skaði á hjálparráðið ella verður tað oyðilagt, og umsøkjarin ella skaðaelvarin hava eina familjutrygging, skal kannast, um tryggingin tekur við. Umsøkjarin hevur skyldu at vera við til hetta.
Málsviðgerð
Sambært § 4 í kunngerðini um hjálparráð, verður stuðul ikki veittur til hjálparráð, sum brúkari hevur útvegað áðrenn umsókn er játtað. Tí er tað av týdningi at kanna, at rokningin/fakturin er dagfestur eftir at játtanarskrivið er móttikið av umsøkjaranum.
Í málum, har heilsuváttanir verða mettar neyðugar, útvegar Almannaverkið upplýsingarnar frá heilsustarvsfólki.
Almannaverkið metir um, hvørt neyðugt er við læknaváttan og um neyðugt er við læknaváttan frá lækna innan ávísa serlæknagrein.
Í málum, har støðan hjá persóninum er “stationær” er ikki neyðugt at biðja um nýggjar upplýsingar um heilsustøðuna, hóast talan er um nýggja umsókn.
Tá umsøkjari søkir um nýtt hjálparráð orsakað av broytingum í heilsuviðurskiftum, skulu heilsuupplýsingar altíð útvegast.
Meginreglan er, at ein avgerð altíð verður fráboðað skrivliga. Víst verður til fyrisitingarlógina hesum viðvíkjandi (§§ 21, 22, 23).
Ein skrivlig avgerð er eitt týdningarmikið skjal og ger týðiligari, hvat ið er avgjørt og hví.
Um avgerðin ikki gongur umsøkjaranum fult út á møti, eigur hon at innihalda:
Umsøkjari hevur rætt til at lata seg umboða av øðrum ella fáa hjálp frá øðrum, ynskir hann tað. Tað er umsøkjarin, sum velur, hvønn hann ella hon ynskir skal umboða seg. Almannaverkið eigur at kunna viðkomandi um henda møguleika. Víst verður til kap. 3 í fyrisitingarlógini hesum viðvíkjandi.
Avgerðir um stuðul til hjálparráð sambært § 18 b í forsorgarlógini og kunngerð nr. 18 frá 2010 um stuðul til hjálparráð, kunnu kærast til Kærunevndina í almanna- og heilsumálum. Víst verður til kap. 7 í fyrisitingarlógini hesum viðvíkjandi.
Henda vegleiðing er til kunngerð nr. 18 um stuðul til hjálparráð frá 2010, ið kom í gildi 1. apríl 2010.
Almannamálaráðið, tann 2. sept. 2013
Vinaliga
Eyðun Mohr Hansen (sign.)


text:
Nám X blaðið komið út!
24. Okt 2013
Nú er fyrsta blaðið hjá Miðlabreytini í Nám X útkomið...
les meir
Mállæra fyri bara 39 krónur
09. Sep 2013
Heldur tú tað vera torført at seta \'ð\' og at benda orð, vit brúka í dagliga málinum? So er hjálpin ikki dýr.
les meir
Nýggir Nám x’arar á Miðlabreytini
30. Aug 2013
Nú hol er sett á eitt nýtt skúlaár, eru eisini
les meir
Kost- og heilsubreytin verður flett í Kaldbak!
09. Okt 2012
Fríggjadagin 5. oktobur fór kost- og heilsubreytin til
les meir
Frægari enn eg hevði væntað!
04. Sep 2012
Nú triðja vikan í NámX er byrjað, eru vit komin at kenna fleiri fólk, sum vit ikki
les meir
Myndir: Eldhugaður ungdómur úr Nám X í løgtinginum
06. Feb 2012
Seinastu árini er ungdómurin vorðin ein sjónligari bólkur í samfelagnum; hann hoyrist og sæst. At skilja, hvussu hann hugsar, hvørjar dreymar hann hevur, hvørjar...
les meir
Vetrarroyndin í Nám X
12. Jan 2012
Vetrarroyndin í Nám X er í døgunum 16.-20.januar 2012. Skráin er viðfest her: ...
les meir
Hollywood kallar
17. Nov 2011
...


text:
31. december 2012
30. december 2012
fjallakapping runt um Vesturvarða
Vegna tað at Føroya Triathlon Felag skipar fyri fjallakapping runt um Vesturvarða, í morgin gamlaárskvøld millum kl 10 og ca kl. 12, vera reiðfólk biðin um at taka atlit fyri hesum !
28. december 2012
Myndir 2 Jóladag
https://picasaweb.google.com/112138112431257017650/2Joladagur#
Myndir frá felagstúrinum 2 Jóladag eru á leinkjuni
24. december 2012
5. december 2012
70 ÁRA VEITSLA HJÁ FØROYA RÍÐINGARFELAG VERÐUR 23/02-2013
So er avgerðin tikin ! Í samband við at felagið fyllur 70 ár 25/02-2013 hevur nevndin tikið avgerð, um at halda føðingardagin við einari rimmar veitslu tann 23/02-2013.
Fyri at gera hetta til nakað heilt serstakt, og eisini fyri at løna okkara limum fyri sítt trúfesti mótvegis felagnum, er avgerð tikin um at gera hetta til eina heilt serliga veitslu. Ríðihøllin sum primert er bygd av limum felagsins verður karmur um tiltakið. Telt verður sett upp inni í høllini, og koma fólkini hjá Johannes og Tummas frá Hotel Føroyum, at hava ábyrgd av at eingin fer svangur frá borði.
Nevndin er longu farin undir fyrireikingar til veitsluna men nevndin megnar sjálvsagt ikki at bera hetta tiltak einsamøll ! Tí vilja vit heita á øll áhugaði, at bjóða seg til at hjálpa við fyrireikingum.
Vh. Nevndin í Føroya Ríðingarfelag.
23. november 2012
Frælsir ítróttur runt Vesturvarða 24/11
Tað eru ikki bara fyrimunir við at rossagøturnar eru so góðar nú á døgum.
Í morgin skipar Hvirlan fyri rennikappingum og ein av teininum er á rossagøtuni runt Vestuvarða. Vónandi taka reiðfólk atlit til at runnið verður. Renningin byrjar kl 14 og tekur væntandi umleið tveir tímar.
http://www.hvirlan.fo/?p=6162
20. november 2012
Vegna tað at skeið er í høllini 24 og 25 Novembur, er høllin hesar dagar stongd fyri onnur reiðfólk millum kl 8-18.
Vh. Nevndin
Vh. Nevndin
15. november 2012
HUNDAVENJING Í REIÐHØLLINI
Eins og undanfarin ár verður høllin eisini leigað út til seyðahundafelagið í vetur.
Hendan veturin verður talan um hóskvøld millum kl 19 og 21.
Ta løtuna er sjálvsagt ikki gjørligt hjá at nýta høllina til ríðing.
Nevndin
8. september 2012
Rossaflutningur verður Tórshavn-Hirtshals tann 27/09 og Hirtshals-Tórshavn 29/09.
Um nakar skal hava ross við er at boða frá skjótast gjørligt.
Meira info fæst á tlf. 511618
Um nakar skal hava ross við er at boða frá skjótast gjørligt.
Meira info fæst á tlf. 511618
6. september 2012
Um nóg nógv teknað seg verður skipað fyri bussi til og frá ársveitsluni sum verður á 62n Airport Hotel tann 15/9. Tekning fer fram við at senda sms "buss" umframt navn og nøgd á fólkum á tlf. 511618
5. september 2012
Fundur í felagshúsinum mikukvøld 12/09 kl 19.
Hetta verður kunnandi fundur um økið. Nevndin hevur m.a. ætlanir at bannað koyring við trailarum á nýggja asfaltinum fyri at verja asftaltið.
Ætlan er eisini at gera reglugerð fyri økið, hallir og breytir so øll kunna fáa størri gleði av okkara hentleikum. Tí vilja vit fegin hoyra frá limum hvat tit halda um hetta. So verður reglugerð orðað sum síðani helst skal góðkennast á komandi aðalfundi. Aftaná fundin er ætlani at hava ein minni fund fyri eigarar av fjósaeindum 8 til 14 um girðingar.
Møtið fjølment.
Við rossakvøðu nevndin
Hetta verður kunnandi fundur um økið. Nevndin hevur m.a. ætlanir at bannað koyring við trailarum á nýggja asfaltinum fyri at verja asftaltið.
Ætlan er eisini at gera reglugerð fyri økið, hallir og breytir so øll kunna fáa størri gleði av okkara hentleikum. Tí vilja vit fegin hoyra frá limum hvat tit halda um hetta. So verður reglugerð orðað sum síðani helst skal góðkennast á komandi aðalfundi. Aftaná fundin er ætlani at hava ein minni fund fyri eigarar av fjósaeindum 8 til 14 um girðingar.
Møtið fjølment.
Við rossakvøðu nevndin
3. september 2012
Ársveitslan verður í Vágum í ár
Ársveitslan hjá ríðifeløgunum (kunning samb. heimasíðuni hjá Vágaríðingarfelag www.vagaross.dk )
Sum kunnugt verður ársveitslan hjá ríðifeløgunum Vágum í ár. Hon verður 15.09.12 kl 19:00
Vit bjóða øllum vælkomnum til veitsluna, ið verður á 62 N Airport Hotel.
Frámerkir: Tiltøk
2. september 2012
FÚSI FØROYAMEISTARI
Seinasta kappingin um FM var í gjár ! Fúsi og Zacharias R. Jacobsen vunnu heystkappríðingina og gjørdist eisini FM vinnarar. Meira um kappríðingina og myndir kemur seinni.
30. august 2012
Skráin fyri Heystkappríðing 2012
Í Tvíspor vaksin er ein beinleiðis finala um FM heitið millum fleirfalda FM vinnaran Sólvind v. Hans P. Poulsen og Fúsa v. Zacharias R. Jacobsen.
Tann av teimum sum vinnur beinleiðis dystin og samstundis fær besti tíð av øllum er FM vinnari. Men sum ein eyka krúlla hevur Skeifa v. Liss Falkvard eisini møguleika at vinna FM, um Skeifa fær bestu tíð í tvíspor vaksin og Sólvindur ikki verður nr. 2 er Skeifa FM vinnari. So tað verður heilt vist ein spennandi løta í Marknagili leygardagin.
24. august 2012
Heystkappríðingin hjá Føroya Ríðingarfelag verður 01/09 kl 15.
Kappast verður í Skeið 100 mtr. flúgvandi start og ein og ein,
Trav 500 mtr. Tvíspor ung 500 mtr. og tvíspor vaksin 500 mtr.
Meldast skal til hesar kappingar í seinasta lagið týskvøldið 28/08 kl 19. Ringjast skal á tlf. 218901, 219098 ella 511618.
Aftaná verður kapping fyri Old boys á 250 mtr. (tilmelding á staðnum)
við rossakvøðu nevndin í F.R.
14. august 2012
HEYSTKAPPRÍDING 18.08.12
Í VÁGUM
Kappríðingin byrjar kl. 15:00
...
Í VÁGUM
Kappríðingin byrjar kl. 15:00
...
kappast verður í :
... Trav
Ung tvíspor
2 fl. tvíspor
1 fl. tvíspor
Felags túrur aftaná kappríðingina
Seinasta freist at melda til kappríðingin er
Hóskvøldi 16.08.12 kl 19:00
á tlf 210737
møti fjøllment :)
Við ríðikvøðu Vága RíðingarFelag
... Trav
Ung tvíspor
2 fl. tvíspor
1 fl. tvíspor
Felags túrur aftaná kappríðingina
Seinasta freist at melda til kappríðingin er
Hóskvøldi 16.08.12 kl 19:00
á tlf 210737
møti fjøllment :)
Við ríðikvøðu Vága RíðingarFelag
10. august 2012
Úrslit frá Ólavsøku
Skeið:
nr. 1 Høttur - Reiðfólk Heri Dahl - Eigari sjálvur - tíð 17,2
nr. 2 Tyrla - Reiðfólk Kristfríð D. Jacobsen - Eigari Ásla Holm - tíð 20,8
nr. 3 Gusa - Reiðfólk Gunnar Grækarisson - Eigari Hans Poulsen - tíð 22,4
Trav
nr. 1 Máni - Reiðfólk Kristfríð D. Jacobsen - Eigari Knút Lútzen - tíð 50,6
nr. 2 Savoy - Reiðfólk Laila Christiansen - Eigari Berit Joensen - tíð 65,0
nr. 3 Stígandi - Reiðfólk Beinta G. Davidsen - Eigari sjálv - tíð 70,9
Tvíspor ung
nr. 1 Flykra - Reiðfólk Jonita á Plógv - Eigari Ronja á Plógv - tíð 36,1
nr. 2 Stjarni - Reiðfólk Gunn H. Persson - Eigari Ingi S. Rasmussen - tíð 36,8
nr. 3 Markus - Reiðfólk Johanna Højgaard - Eigari Geir á Lofti - tíð 38,7
Tvíspor ll flokkur
nr. 1 Tobbi - Reiðfólk Benny Tórsheim - Eigari Tummas Davidsen - tíð 39,8
nr. 2 Brynja - Reiðfólk Svenning Reinert - Eigari sjálvur - tíð 40,6
nr. 3 Urd - Reiðfólk Tórur Hansen - Eigari Sjúrður Samuelsen - tíð 43,3
Tvíspor l flokkur
nr. 1 Sólvindur - Reiðfólk Hans P. Poulsen - Eigari Marita Askham - tíð 36,0
nr. 2 Skeifa - Reiðfólk Liss Falkvard - Eigari Elijan Falkvard - tíð 36,4
nr. 3 Fimur - Reiðfólk Marner Joensen - Eigari Jóannes Debes - tíð 37,5
23. juli 2012
SKEIÐ VERÐUR EISINI KAPPINGARGREIN Í ÓLAVSØKUKAPPRÍÐINGINI
Nú tá fleiri hava víst áhuga fyri at sleppa at kappast í skeið er tað avgjørt at skeið eisini verður grein í Ólavsøkukappríðingini sum verður Ólavsøkudag 29/07 kl 14 í Marknagili
So nú er gjørligt at melda til hesar greinar:
Trav, Skeið, Tvíspor ung og Tvíspor vaksin.
Seinasta freist fyri tilmelding er mikukvøld kl 19.
Meldast kann til hjá: Bødvar tlf. 218901, Brandur tlf. 511618, Hans Vilhelm tlf. 219098
Lagt út av Brandur í Dali 1 viðmerkingar
8. juni 2012
Kappríðing við Leynavatn !
Árliga kappríðingin við Leynavatn verður leygardagin 16 Juni kl 15.
Kappast verður í trav, tvíspor ung, tvíspor ll flokkur og tvíspor l flokkur.
Tilmeding fer fram við at ringja á tlf. 218901, 511618 ella 219098.
Seinasta freist fyri tilmelding er týsdagin 12 Juni kl 19.
Árliga kappríðingin við Leynavatn verður leygardagin 16 Juni kl 15.
Kappast verður í trav, tvíspor ung, tvíspor ll flokkur og tvíspor l flokkur.
Tilmeding fer fram við at ringja á tlf. 218901, 511618 ella 219098.
Seinasta freist fyri tilmelding er týsdagin 12 Juni kl 19.
31. maj 2012
Hey rossafólk í Havnardali. Soleiðis sum á myndini er tað ætlanin at felagsgirðingarnar skulu brúkast. Fólk skula vera hjá rossunum. Tað er strangliga bannað at loyva ross í girðingarnar og so fara frá staðnum. Hetta er til stóran ampa fyri onnur sum ætla at nýta girðingar, umframt at hetta bæði slítir og dálkar girðingar óneyðuga nógv.
22. maj 2012
Lutaseðlar
Atgongumerkið til djóradagar var eisini lutaseðil og eru vinnarar drignir í kvøld.
Seðil nr. 038 vann krov í heyst.
Seðil nr. 625 vann gás í heyst.
Um tú hevur ein av hesum seðlum kanst tú ringja á tlf. 511618
Vegna arbeiði á økinum er tann vestara hurðin
á ríðihøllini stongd.
Neyðhurðin eystanfyri stendur
opin meðan arbeitt verður.
Minst til at eingin ferðsla má vera har sum
tilfar er lagt út, hvørki ross, fólk ella bilar.
18. maj 2012
15. maj 2012
8. maj 2012
Ruddingardagur
Ruddingardagur verður nú leygardagin 12/5.
Hesin ruddingardagurin er meira umráðandi enn vanligt, tí umframt at djóradagar verða skjótt, so skal øki asfalterast ! Asfast rundan um fjósini ferð at broyta øki sera nógv til tað betra, tískil er sera umráðandi at rudda og gera væl klárt til sjálva asfalteringina, so komast kann langt.
Heitt verður staðiliga á allar limir, og onnur við áhuga fyri rossum og økinum annars, um at møta fjølment leygardagin.
Byrja verður kl. 09.00 við morgunmati.
Arbeiði umfatar, í høvuðsheitinum, at rudda og gera klárt til asfaltering. Arbeitt verður til liðugt er.
Matur o.a. verður at fáa gjøgnum dagin.
nevndin
Hesin ruddingardagurin er meira umráðandi enn vanligt, tí umframt at djóradagar verða skjótt, so skal øki asfalterast ! Asfast rundan um fjósini ferð at broyta øki sera nógv til tað betra, tískil er sera umráðandi at rudda og gera væl klárt til sjálva asfalteringina, so komast kann langt.
Heitt verður staðiliga á allar limir, og onnur við áhuga fyri rossum og økinum annars, um at møta fjølment leygardagin.
Byrja verður kl. 09.00 við morgunmati.
Arbeiði umfatar, í høvuðsheitinum, at rudda og gera klárt til asfaltering. Arbeitt verður til liðugt er.
Matur o.a. verður at fáa gjøgnum dagin.
nevndin
6. maj 2012
Áheitan
Í samband við at vit eru við at gera klárt at leggja asfalt á økið verður tað stongt fyri koyring fyrsta dagin. Tí heita vit á fólk sum hava viðfestisvognar o.a. á økinum um at fáa hetta burtur sum skjótast.
Nevndin
Nevndin
21. april 2012
Viðgerð
Jorun Skryseth úr Noregi er áhuga at koma til Føroyar at viðgera ross. Hygg inn á hennara heimasíðu og gev afturmelding um hetta er nakað fyri tykkum :)
http://www.equiterapi.no/
http://www.equiterapi.no/
Tannrøkt
Síðst í apríl mánaða (vika 18) koma Glenn rossatannlæknin og Jórun aftur til Føroyar.
Tá tey vóru her síðst í oktober, vóru tey og hugdu/ordnaðu tennirnar hjá fleiri av rossunum. Vit vilja veruliga tilmæla hetta til onnur, tí arbeiði verður gjørt sera gott og munandi betur enn um tennirnar t.d. bert verða fílaðar við einari rasp. Um áhugi er fyri tí, kann Jórun eisini geva akupunktur/kiro, hetta er sera gott fyri ross, ið eru stív o.s.v. Glenn verður í Føroyum í viku 18 Áhugaði kunnu tegna seg á t-post: joso@paradis.dk Meldi til í góðari tíð, so tey fáa gjørt eina arbeiðsætlan, ið er so effektiv sum møguligt.
Heidi H. Samuelsen
Tá tey vóru her síðst í oktober, vóru tey og hugdu/ordnaðu tennirnar hjá fleiri av rossunum. Vit vilja veruliga tilmæla hetta til onnur, tí arbeiði verður gjørt sera gott og munandi betur enn um tennirnar t.d. bert verða fílaðar við einari rasp. Um áhugi er fyri tí, kann Jórun eisini geva akupunktur/kiro, hetta er sera gott fyri ross, ið eru stív o.s.v. Glenn verður í Føroyum í viku 18 Áhugaði kunnu tegna seg á t-post: joso@paradis.dk Meldi til í góðari tíð, so tey fáa gjørt eina arbeiðsætlan, ið er so effektiv sum møguligt.
Heidi H. Samuelsen
17. april 2012
Myndir frá Ríðiskeiði
klikka á her
8. april 2012
Ríðihøllin stongd
5. april 2012
Góður vognur til sølu.
Cheval-Liberte 2002XL árg 2002 til sølu Sera vælhildin, bremsir eru nýligani skiftar. Eginvekt 700kg, lastar 1300 kg prísur kr. 27.000,-
Ring 511618 um tú hevur áhuga ella onkran spurning.
Djóradagar 2012
Fyrireikingar til djóradagar 2012 eru byrjaðar. Hevur tú eitt djór sum tú heldur kundi verið áhugavert hjá øðrum at sæð ella veit tú um okkurt, er tú vælkomin at siga okkum frá á telduposti branduridali@gmail.com við at ringja 511618
4. april 2012
Nevndin skipað seg
Aftaná aðalfundin herfyri hevur nýggja nevndin skipað seg.
Hans Vilhelm Lútzen heldur fram sum formaður, Bødvar Poulsen var valdur sum næstformaður. Hinir nevndarlimirnir eru Anna Maria Holm Nolsøe, Andreas Lútzen og Brandur í Dali. Tiltakslimir eru Mortan Hansen og Ingi Sjúrðason Rasmussen.
Djóradagar og eitt nýtt summar við ríðitúrum og kappríðing stendir fyri framman so nevndin hevur nógv at taka sær av komandi tíðina.
Hans Vilhelm Lútzen heldur fram sum formaður, Bødvar Poulsen var valdur sum næstformaður. Hinir nevndarlimirnir eru Anna Maria Holm Nolsøe, Andreas Lútzen og Brandur í Dali. Tiltakslimir eru Mortan Hansen og Ingi Sjúrðason Rasmussen.
Djóradagar og eitt nýtt summar við ríðitúrum og kappríðing stendir fyri framman so nevndin hevur nógv at taka sær av komandi tíðina.
3. april 2012
Ruddingardagur fluttur
Tað er viðtikið at broya skránna hjá FR soleiðis at ruddingardagur IKKI verður 05/05 sum lýst í skránni, men heldur 12/05.
Hetta er gjørt fyri at fólk hava møguleika at rudda heima í grannalagi o.a. tá almenni ruddingardagurin hjá býráðnum er og so koma út at hjálpa okkum at snøgga um á felagsøkinum vikuna aftaná.
Hetta er gjørt fyri at fólk hava møguleika at rudda heima í grannalagi o.a. tá almenni ruddingardagurin hjá býráðnum er og so koma út at hjálpa okkum at snøgga um á felagsøkinum vikuna aftaná.
29. marts 2012
Vil tú gerast limir í Føroya Ríðingarfelag
Vil tú gerast limur í Føroya Ríðingarfelag ella hevur tú kanska ikki fingið upp í lag at gjalda limagjald er nú høvið at fáa hetta í rætt lag.
Limagjald 2012 Støk kr. 100,- hjún kr. 150,- børn (u.16 ár) kr. 50,- Vinarliga gjaldið limagjald fyri 2012 á konto í Bank Nordik kt. 6460-1506589
Viðmerk limagjald og navn, so er limaskapur í felagnum í lagið.
Limagjald 2012 Støk kr. 100,- hjún kr. 150,- børn (u.16 ár) kr. 50,- Vinarliga gjaldið limagjald fyri 2012 á konto í Bank Nordik kt. 6460-1506589
Viðmerk limagjald og navn, so er limaskapur í felagnum í lagið.
23. februar 2012
Aðalfundur hjá Føroya Ríðingarfelag
Aðalfundur hjá Føroya Ríðingarfelag verður mikudagin 29. februar kl. 19.00 í felagshúsinum.
nevndin
nevndin
Frámerkir: Fundir
Fundur hjá rossahúsanevndini
Rossahúsanevndin skipar fyri fundi fyri básaeigarunum í havnadali.
Fundurin verður í felagshúsinum hjá Føroya Ríðingarfelag mánadagin 27/2 kl.19.00
rossahúsanevndin
Frámerkir: Fundir
21. februar 2012
Ross til sølu
Laxi frá Sølvbjerggaard (FEIF nr. DK1997104946) til
sølu, sí " Til sølu "
sølu, sí " Til sølu "
16. februar 2012
Felags skráin fyri 2012
Skráin hjá Føroya Ríðingarfelag, Vága Ríðingarfelag og Íslandsrossafelagnum er nú gjørd.
Tiltøkini koma at verða skriva inn í kalendaran, soleiðis "Komandi tiltøk" og "Felags kalendari" verða dagførd leypandi.
Eisini er kalendarin at finna undir "Felags skrá fyri árið"
nevndin
Tiltøkini koma at verða skriva inn í kalendaran, soleiðis "Komandi tiltøk" og "Felags kalendari" verða dagførd leypandi.
Eisini er kalendarin at finna undir "Felags skrá fyri árið"
nevndin
Frámerkir: Skrá fyri árið, Tíðindi
14. februar 2012
Føroya Ríðingarfelag á Facebook
https://www.facebook.com/profile.php?id=100001221988808
Vit eru eisini á Facebook !
Ringríðing, tunnusláing og Ford Cup leygardagin
Nú komandi leygardag 18/02 kl 13 verður árliga ringríðingin hjá Føroya Ríðingarfelag.
Byrjað verður við Ringríðing fyri børn og síðani eru tað tey vaksnu sum skulu royna seg. Aftaná verður tunnusláing har tað verður í trimum bólkum. Lítil børn, størri børn og síðani tey vaksnu børnini :)
Vónandi vera tað nógv sum koma út at hugna sær í havnardali, minst til tað góða lagið, grýluklæðir o.a. Føstulávintsbollar o.a. gott verður at fáa.
Ford cup hjá Føroya Íslandsrossafelag er eisini leygardagin, men FÍR hevur lagt kappingina kl 9 á morgni so tiltøkini ikki renna saman.
Byrjað verður við Ringríðing fyri børn og síðani eru tað tey vaksnu sum skulu royna seg. Aftaná verður tunnusláing har tað verður í trimum bólkum. Lítil børn, størri børn og síðani tey vaksnu børnini :)
Vónandi vera tað nógv sum koma út at hugna sær í havnardali, minst til tað góða lagið, grýluklæðir o.a. Føstulávintsbollar o.a. gott verður at fáa.
Ford cup hjá Føroya Íslandsrossafelag er eisini leygardagin, men FÍR hevur lagt kappingina kl 9 á morgni so tiltøkini ikki renna saman.
15. januar 2012
Sýnisundirvísing í Tølthøllini komandi fríggjadag
Í samband við, at Peter Decosemo kemur til Føroyar at halda ríðiskeið, verður høvi hjá øllum rossaáhugaðum at koma til sýnisundirvísing fíggjakvøldið kl. 17.30-19.00 í Tølthøllini. Her ber m.a. til at síggja hann arbeiða frá jørð við einum rossi og at síggja ein undirvísingartíma, har hann vendir sær til áskoðararnar og greiðir frá sínum sjónarmiðum. Peter er breti og býr í Onglandi, men undirvísir eisini uttanlanda. Hann hevur m.a. fyri stuttum verið í Ìslandi, har hann er væl dámdur fyri sín skemtiliga máta at breiða sín boðskap. Eitt skifti hevur hann búð í USA, har hann tað eina árið varð kosin ársins hestamaður í Illunois. Peter hevur drúgvar royndir bæði innan military og dressur á høgum støði og ber orð at vera sera dugnaligur undirvísari. Øll eru vælkomin mótvegis einum gjaldi uppá 100 krónur við inngondina.
Skeiðsluttakararnir hava ókeypis atgongd.
Vinarliga Heilsan Gunrid
Skeiðsluttakararnir hava ókeypis atgongd.
Vinarliga Heilsan Gunrid
12. januar 2012
Ríðiskeið í Januar 2012
Ríðiskeið 18-22 Januar
Vegna ríðskeið er ríðihøllin ikki opin fyri almenari nýtslu 18-22 Januar, báðir dagar íroknaðir.
1. januar 2012
Abonner på: Indlæg (Atom)


text:
Hvat fanin billar pávin sær inn?
Tit mugu orsaka mær málburðin, men álvaratos, hvat fanin billar pávin sær inn?
Eg mundi sett ein kakubita í hálsin herfyri tá eg á BBC News sá pávan siga á sínari vitjan til Onglands at gudloysingar eiga at biða um umbering fyri tey stórstu fólkamorðini í vesturheiminum í nýggjari tíð, nevniliga fyri Hitler og Stalin.
Joseph Ratzinger, eisini kallaður Benadikt XVI, hann er pávin í løtuni, var sjálvur í Hitlerjugend tá hann var 14 ára gamal. Hann vaks upp í Bayern. Gaman í, tað var lóg í Týsklandi í 1939 at allir 14 ára gamlir dreingir skuldu vera limir, so hann hevði helst ikki nógv í at velja. (more…)


text:
Lóg Havnar Judofelags
Grein 1: Navn felagsins
Navn felagsins er HAVNAR JUDOFELAG "NIHON", stytt HJF "Nihon", og heimstaður tess er Tórshavn.
Grein 2: Endamál felagsins
Endamál felagsins er at fremja BUDO-ítróttirnar og at líva upp gomlu føroysku brókatøkini.
Grein 3: Stjórn felagsins
Felagið verður stjórnað av eini 5-manna stjórn. Hesir limir eru: formaður, næstformaður, skrivari og tveir stjórnarlimir. Stjórnin skal veljast soleiðis:
Formaður og 1 stjórnarlimur skulu veljast á líka árum.
Næstformaður, skrivari og 1 stjórnarlimur skulu veljast á ólíka árum.
Stjórnarlimirnir verða valdir hvør sær. Afturat stjórnini skulu veljast 2 tiltaksmenn og 2 grannskoðarar.
Stjórnarlimir, tiltaksmenn og grannskoðarar kunnu verða afturvaldir.
Nevndin velur sjálv kassameistara.
Kassameistarin í Havnar Judofelag "Nihon" kann um somu tíð ikki vera kassameistari í øðrum felagi.
Kallað kann verða saman til eykastjórnarfund um formaðurin ella minst tveir stjórnarlimir krevja tað.
Allir stjórnarlimir skulu hava fundarboð minst 24 tímar áðrenn stjórnarfund.
Stjórnin er viðtøkufør um tríggir stjórnarlimir atkvøða fyri einum uppskoti.
Formaðurin kann taka avgerð í málum, ið avgerð ikki kann bíða til stjórnarfund. Henda avgerð skal tó leggjast fyri á fyrsta stjórnarfundi til góðkenningar.
Limir felagsins skulu fáa at vita um avgerðir, ið stjórnin hevur framt.
Stjórnin kann til eina og hvørja tíð nokta at taka ein persón inn í felagið.
Um tað verða gjørdar nevndir (t.d. veitslunevnd) skal í minsta lagi ein stjórnarlimur vera við. Stjórnin veljur sjálv sítt umboð í nevndina.


text:
Mona Breckmann
11.12.2017 - 09:10
Mentan > Heilsa & Umhvørvi > Heilsa & Vælvera
Ikki er neyðugt at gita, hvør kemur til familjudøgurðan, føðingardagin o.t. Tú veist hvør tað er. Mammubeiggin, sum hevur gjørt teg illa við, síðani tú vart tannáringur. Omman, sum er blivin gloymsk. Systirin sum altíð hevur vakrari klæðir enn tú. Beiggin, ið tosar sum minst. Mostirin, sum elskar øll og er eitt ljós. Tann, ið spyr hvørja ferð, um tú hevur funnið tær ein maka. Ella tann, ið aldri skilir, hvussu tú fært eina inntøku við tí arbeiðinum, tú gert.
Tað er ein veitsla, onkuntíð ein djóragarður. Tú kemur við opnum sinni, og tey spyrja garnarnar úr tær. Hvør er besti máti at koma ígjøgnum ein slíkan dag, so at "øll" vera glað?
1. Ver bara tolin
Tað er ikki møguligt at gera øll heilt glað, men tað ber til at gera tín part. Hvørt ár minnir um annað. Tú veist, hvat tú skalt vænta, og tú kennir øll. Tað frægasta er at góðtaka familjuna, sum hon er.
2. Set spurningar
Spyr, hvussu tey hava tað. Hvat tey eru í gongd við. Hvat halda tey um hetta og hatta, sum tú veitst, tey kenna til? Far eftir tí, sum tú veitst, at tey elska at tosa um, og gev teimum høvi, tíð og pláss at tosa.
3. Tak tað ikki so tungt
Minst til, at tað eru ikki vit sjálvi, ið kunnu broyta fólk. Vit kunnu bert broyta okkum sjálvi. Um tey hava valt ein ávísan verimáta, so kunnu vit ikki gera meiri við tað. Eingin roynir at særa teg ella fáa teg at kenna teg illa.
4. Gev ístaðin fyri at taka
Broyta vit okkara hugburð til ein gevandi medferð, fáa vit nógv meiri burtur úr degnum. Gev tær tíð saman við fólki, spyr um teirra umstøður, lurta, smíl og hjálp til.
Helst eru fáar familjur sum ein djóragarður, tá tey koma saman. Men vit øll kenna eina ella báðar tvær ella nøkur av okkara næstu, ið eru strævin. Tað besta, vit kunnu gera í slíkum førum, er at rúma, skilja, vera tolin og fyrigevandi við tey, vit hava.


text:
Hvørjar Føroyar? Grønar Føroyar!
Føroyingar liva av og við okkara náttúru. Tað hevur stóran týdning, at vit seta umhvørvið og náttúruvernd høgt á dagsskrá. Menniskjaskaptu veðurlagsbroytingarnar hava við sær, at heimurin hitnar óvanliga skjótt, umframt at vit dálka náttúruna við t.d. plasti.
Føroyar hava sett sær stór mál innan umhvørvið, men sjáldan er veruligur politiskur vilji aftanfyri. Vit eru av teirri fatan, at munagóð átøk mugu gerast, soleiðis at vit gerast grøn. Unga Tjóðveldið vil ganga á odda fyri at fáa umhvørvið, náttúru og varandi orkukeldur á breddan.
Okkara framleiðsla av varandi orkukeldum má raðfestast. SEV ynskir, at Føroyar skulu gerast heimsins grønasta oyggjasamfelag, og vit eru samd. Heldur enn at leita eftir olju í føroysku undirgrundini, eiga vit at menna varandi orkukeldur.
Tað skal loysa seg at leggja húsini um til grønar orkuloysnir, har hesar skipanir eru frítiknar mvg. Samstundis eiga fyritøkur og skip, sum dálka at gjalda fyri hetta. Tað líkist t.d. ongum, at dálkandi útlendsk skip liggja í okkara sjóøkið, tí at tað loysir seg fíggjarliga hjá teimum at dálka hjá okkum.
Føroyar skulu gerast heimsins grønasta oyggjasamfelag, men so skal umhvørvisøkið so sanniliga eisini raðfestast hjá landinum, kommunum, privatum fyritøkum og fólki. Tó at vit ikki eru serliga nógv fólk í Føroyum, so dálka vit sera illa pr. íbúgva. Vit eiga tí at ganga á odda sum land og fólk og fara grønu leiðina. Latum okkum gerast undangonguland á hesum økjum. Vit vilja í samstarv við serfrøðini gera munagóð átøk.
Vit skulu fara til ein ringbúskap, har vit seta burðardygga menning við náttúru og menniskju í hásæti. Ringbúskapur merkir, at tilfeingið verður varðveitt í umferð í samfelagnum, og er sostatt ein uppgerð við, at tilfeingið fer frá útvinning til framleiðslu til nýtslu til burturkast. Ótálmaður búskaparvøkstur er ikki endamálið, um hetta hevur við sær, at vit ovurtroyta okkara náttúru.
Hesi átøk skulu fremjast umgangandi:
- Allar oljuleitingar og oljuboringar undir Føroyum skulu steðgast beinanvegin.
- Ítøkilig stig skulu takast at banna vørum við mikroplasti.
- Avgjald skal setast á plastposar.
- Tiltøk skulu setast í verk, soleiðis at í 2020 verða ongin nýggj hús bygd við oljufýrum í.
- Hægri umhvørvisavgjøld á tungolju, bensin og diesel skulu fíggja gransking og menning av grønum loysnum.
- Náttúruverndarlóg skal gerast, sum tryggjar at viðbrekin náttúruøki, plantu- og djórasløg verða vard.
- Fleiri løðistøðir til elbilar og áfyllingarstøðir til vetnisbilar umframt at frítaka teir fyri mvg avgjald.
- Allir almennir og kommunalir bygningar skulu hitast við grønari orku.
- Landbúnaðurpolitikkur skal gerast, soleiðis at vit í størri mun gerast sjálvveitandi innan matvørur.
Hvørjar Føroyar ynskir tú tær? Vit vita, at vit ynskja okkum einar grønar Føroyar!
Umframt, at nevdin varð skipað, prátaðu vit um komandi árið. Unga Tjóðveldið fer framhaldandi at leggja dent á at vaksa um og menna felagið politiskt ...
Á skránni var tónleikur frá Jákupi Bernhardi Brim Joensen og røður frá Rógva Jakobsen, formanni í Unga Tjóðveldinum í Norðuroyggjum og Bjørt Samuelsen...


text:
Javnađarflokkurin og Tjóđveldi í Tórshavnar býráđ hřvdu seinnapartin mánadagin 17. november serstakan fund um, hvussu javnvág verđur tryggjađ í samgonguni í tí dagliga arbeiđnum á Ráđhúsinum og út eftir til almenningin.
Flokkarnir vilja arbeiđa fyri at broyta politiska bygnađin soleiđis, at iđ hvussu so er tveir politikarar aftrat borgarstjóranum eru dagliga til arbeiđis í kommununi hvřr á sínum řki – trivnađarřkinum og tekniska řkinum.
Hetta verđur gjřrt til tess at styrkja um fólkarćđisligu umbođanina í dagligdegnum og til tess at gera politiskar málsgongdir smidligari og skjótari.
Fariđ verđur beinanvegin undir arbeiđiđ at fáa í lag nýggju skipanina og miđađ verđur eftir at seta hana í verk 1. januar 2009.
Tílík nýskipan krevur broytingar og flokkarnir eru tí samdir um, at verđur skipanin ikki klár 1. januar 2009, fer ein politikari úr Tjóđveldi sum bráđfeingis loysn at hava sítt dagliga arbeiđi á Ráđhúsinum frá 1. januar 2009.
Eftir hesa semju eru flokkarnir til reiđar at halda fram at samráđast um samgongugrundarlagiđ sum heild, og kallađ verđur inn til fund at skipa nýggja býráđiđ fríggjadagin 28. november klokkan 17.00.
Tórshavn 17.11.2008
Javnađarflokkurin
Tjóđveldi


text:
1. juni 2015:
Drongur úr Norðskála hevur fingið bræv aftur úr Rumenia
Í oktober í fjør pakkaði 5 ár gamli Levi Debes av Oyri eina skógvaeskju, sum hann gav til Christmas Child. Henda pakkan fekk 10 ára gamli Mario úr Rumenia. Nú hevur Levi fingið bræv úr Rumenia frá dreinginum, sum fekk hansara pakka. Hetta skrivar Mario í brævinum:
Hey Levi
Eg eiti Mario og eg eri 10 ár. Eg búgvi í Turnu-Magurele, ein lítil býur í Rumenia.
Mær dámar væl:
1. at drekka mjólk
2. litin blátt
3. at eta pizza
4. at byggja lego, spæla fótbólt og trena karate
Eg havi eina systur, sum eitur Denise og er 12 ár og eitt kelidjór, sum eitur Coco og er ein pappageykur.
Eg ynski at gerast vinur við teg, og at tú kemur til Rumenia at vitja meg. Eg ynski eisini at vitja teg.
Heilsan Mario
Tað er altíð stuttligt, tá børn úr Føroyum fáa bræv frá børnum í Rumenia, sum hava móttikið teirra pakka. Mario gevur eisini Levi sína adressu, so hann hevur møguleika at senda honum eina heilsan. Eisini gevur hann honum sítt telefon nummar og sigur, at tað hevði glett hann, um hann hevði ringt til sín ☺
Her er ein mynd av Levi við brævinum í hondini.


text:
Seinastu mánaðirnar hevur støðan verið spent millum londini USA og Norðurkorea. Í gjár gjørdist støðan til eitt "eg-eri-størri-enn-tú"-kjak millum statsleiðararnar Donald Trump og Kim Jong-un.
Í nýggjársrøðu sínari hevði Kim Jong-un nevniliga gjørt vart við, at hann altíð er klárur at trýsta á kjarnorkuknappin. "Kjarnorkuknappurin stendur altíð á mínum skriviborði. Tað er ikki ein hóttan, men tað er veruleikin", segði Kim Jong-un í nýggjarsrøðu sínari, sambært Reuters.
Hetta hevur fingið Trump at svara aftur. Trump dámar best at geva sínar meiningar til kenna á sosiala miðlinum Twitter, og hesuferð var onki undantak. Hann tweetaði í gjár: "Norðurkoreanski leiðarin, Kim Jong-un, hevur júst kunngjørt at kjarnorkuknappurin altíð er tøkur á skriviborðinum. Kann onkur, ið kemur úr hansara tóma og hungursrakta stýri, vinaliga upplýsa honum, at eg eisini havi ein kjarnorkuknapp, sum er nógv størri og kraftmiklari enn knappurin hann hevur, og mín riggar!"
Sum áður nevnt, hevur støðan verið spent millum londini seinasta árið. USA og Norðurkorea hava støðugt hótt hvønn annan, og er støðan ikki batnað av, at Norðurkorea hevur hildið áfram at menna eina kjarnorkuverkætlan og langtfarandi missilum.
Karl Birgir: Konan hevði nokk ynskt at eg lá eitt sindur meira í sofuni
Tó, at Karl Birgir Isaksen úr Klaksvík hevur eitt sera lætt sinni og eisini kann finna upp á at arga eitt sindur, so hava...


text:
13. oktober 2004Nr. 69
Kunngerð um adressur, sum broytt við kunngerð nr. 17 frá 21. februar 2012
Eftir §§ 8 og 9 í løgtingslóg nr. 17 frá 6. mars 2002 verður ásett:
§ 1.1) Við adressu skilst eitt navn og eitt nummar við møguligum tilhoyrandi bókstavi, sum eintýtt sigur, hvar adressueindin sbrt. stk. 2 er, í býnum ella bygdini.
Stk. 2. Við adressueind skilst tað økið, bygningurin ella partur av bygningi, sum adressan vísir til.
Stk. 3. 1 Tá fleiri adressueindir hava somu inngongd, verður uppískoytið, ásett í § 4, stk 3, brúkt afturat ásetingunum í stk. 1.
§ 2. Kommunustýrið skal býta bygdina upp í hóskandi adressuøki, hvørt við sínum eintýdda staðfesta navni. Adressuøkið kann vera ein vegur, gøta, býlingur ella tún ella eitt annars natúrliga avmarkað øki. Er talan um heilt lítla bygd, kann øll bygdin verða mett sum eitt adressuøki.
Stk. 2. Sama heiti á adressuøki skal ikki nýtast fleiri ferðir í somu bygd.
§ 3. 1 Adressa skal tillutast øllum bygningum, sum verða nýttir til:
1) bústaðarendamál,
2) frítíðarendamál,
3) vinnuendamál, og
4) virksemi hjá tí almenna.
Stk. 2. Somuleiðis kann adressa tillutast til annað virksemi, har nógv fólk kemur saman, t.d. ítróttaøki, parkeringsøki, kirkjugarðar o.a.
Stk. 3. Óbygdir eigindómar, har ætlanin er at byggja bygningar til endamál sbrt. stk. 1, skulu sum meginregla tillutast adressur.
§ 4. Allar adressueindir í einum adressuøki skulu hava serstakt nummar. Í bygningum við fleiri adressueindum, sum hava hvør sína inngongd út á veg ella tún, skal hvør einstøk inngongd hava egna adressu.
Stk 2. 1 Bókstavur afturat nummari skal nýtast, so sleppast kann undan umnummerering.
Hesir bókstavir kunnu brúkast: A,B,C,D,E,F,G,H,K,L,M,N,P,R,S,T,U,V,X,Z.
Har bókstavur verður nýttur afturat nummarinum, skulu allar adressur við sama nummari hava bókstav.
Stk. 3. 1 2) Uppískoyti til adressueindir eftir § 1, stk. 3, verða skipað soleiðis:
1) Hava adressueindirnar somu inngongd, skrásetur uppískoytið hæddirnar við tølunum: 0, 1, 2, 3 o.s.fr. Er kjallarahædd ikki undir jørð, verður henda skrásett sum hædd 0. Veghædd verður skrásett sum hædd 0.
2) Eru adressueindirnar undir jørð, skrásetur uppískoytið hesar við tølunum: -1, -2 o.s.fr.
3) Eru adressueindirnar á somu hædd, skrásetur uppískoytið hesar antin við frámerkjunum hm, mi, vm, ella við talmerkingunum: 1, 2, 3, 4 o.s.fr. Talmerkt verður við klokkuni.
§ 5. Við nummerering skal líka nummar nýtast í høgru síðu og ólíka nummar í vinstru síðu, frá vegbyrjan.
Stk. 2. 1 Við nummerering av adressum skulu, í tann mun tað ber til, nýtast heil tøl. Bókstavir mugu bert nýtast, tá ið nýggjar inngongdir verða gjørdar í verandi adressuøki.
§ 6. Tá bygningur liggur á horni, skal hann hava sjónliga adressu til tann vegin, har ið inngongdin er, og goymda adressu til hin vegin, soleiðis at um hornið er byrjanin av vegi, fær fyrsta inngongdin (næsti bygningur) nr. 3 ella 4.
§ 7. Til óbygd grundstykki ella lendi millum bygningar, skal nummarið ásetast, sum um lendið var bygt. 20 m er hóskandi longd millum nummurini.
§ 8. 1 Tá kommuna viðmælir sundurbýti ella játtar byggiloyvi, skal hon áseta adressu, um hetta ikki longu er gjørt samb. § 3, stk. 3.
§ 9. 1 Landsadressuskráin verður umsitin av Umhvørvisstovuni.
§ 10. Henda kunngerðin kemur í gildi dagin eftir, at hon er kunngjørd.
Tórshavn 13. oktober 2004
Bjarni Djurholm (sign.)
landsstýrismaður
/ Arne Poulsen (sign.)


text:
Jónvá Danielsen 10.01.2018 (14:28)
Virðið tey veikastu í samfelagnum
Almenn áheitan til politikkarar, um við lóg, at tryggja tey veikastu í samfelagnum móti kensluleysum, køldum og kyniskum fakfelagsformonnum.
Tey veikastu í samfelagnum verða gloymd, niðurpínd og skúgvað til viks í høðrum lønarsamráðingum - og hetta góðtaka øll, eisini tey annars bræðneggjaðu fyristøðufólkini í avvarðandi feløgum kring landið, sum ikki við einum orði hava átalað hesa vanlukkiligu støðu.
Politiska skipanin má tryggja øllum borgarum í føroyska samfelagnum livilig kor - ikki bara sjúkrarøktarfrøðingum, pedagogum og øðrum starvsbólkum. Støðan hjá teimum veikastu í samfelagnum er sera vánalig, og tað er hetta verkfallið somuleiðis próvfast dømi um.
Tað er syrgiligt at staðfesta, at eingin tykist harmast um tað sera harðrendu framferðina hjá Jógvani Philbrow, formanni í Pedagogfelagnum, har tey veikastu í samfelagnum eru tikin gíslar í hesi lønarósemjuni, og tað verður lagt ógvusliga eftir hesum veika samfelagsbólki, sum ongan góðan tykist eiga.
Púra samvitskuleyst, kalt og kyniskt verða áralangar viðgerðir eftir fáum døgum brotnar niður, og sjúklingurin ella fólkið við serligum avbjóðingum, fær stórt afturstig bæði kropsliga og sálarliga. Ja stórt mein fyri restina av lívinum.
Foreldur og avvarðandi hava barst og stríðst fyri, ofta í áravís, til tess at fáa nøktandi viðgerð og umstøður til t.d. børn og ung við serligum tørvi.
Tað sær ikki út til, at nakar gevur sær far um ta truplu støðu, hesar familjur eru í.
Tá ið so harðliga verður farið fram, av formanninum í Pedagogfelagnum mótvegis hesum samfelagsbólki, so má tað vera eitt krav til politikarar og avvarðandi myndugleikar um við lóg at tryggja, at hesin samfelagsbólkur ikki verður viðfarin á slíkan vanærisligan hátt í øðrum komandi verkføllum.
Jónvá Danielsen
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Bókasavnið
á Søgu- og samfelagsdeildini
Bókasavnið hjá Søgu- og samfelagsdeildini er staðsett í Fr. Petersens gøtu 9, har sum Seturscaféin heldur til.
Útlán
Bókasavnið hjá Søgu- og samfelagsdeildini er eitt stovnsbókasavn uttan alment útlán.
Møguleiki er tí IKKI fyri at læna bøkurnar í savninum heim við. Men til ber at brúka tilfarið í lestrarhølum á staðnum.
Leita í talgildu skrásetingini av bókum
Til ber at leita eftir tilfari á bókasavninum hjá Setrinum í hesum leitigrunni.
Bókavørður
Herluf Hansen, bókavørður, er knýttur at bókasøvnunum á Føroyamálsdeildini, Søgu- og samfelagsdeildini, Sjúkrarøktarfrøðideildini og Náttúruvísindadeildini.
Herluf Hansen hevur fakligu røktina av bókasøvnunum um hendi. Hetta fevnir millum annað um vegleiðing, skráseting og bókakeyp.
Sambært samstarvsavtalu frá 1994 og seinni dagførd, er bókavørðurin hjá Setrinum fakliga knýttur at Landsbókasavninum.
Upplatingartíðir
Bókavørðurin er vanliga at hitta í Fr. Petersensgøtu týsdagar frá 10-16.. Samband fæst annars við bókavørðin á telefon +298 292580 og telduposti herlufh(at)setur.fo.


text:
So gongur leiðin til Sørvágs
1. lið02-06-2017 - Jónfinn Petursson
Undan 11. umfari í Effodeildini: 07 Vestur – HB
Nú eru vit komin runt og eru byrjað uppá annan triðing av Effodeildini. Leygardagin gongur leiðin so til Sørvágs har 07 Vestur tekur ímóti á Dungasandi.
Vágamenn hava fingið oyruni í maskinuna seinastu dystirnar og hóast tepra ósigurin við Djúpumýrar seinast, hava teir áðrenn lagt rygg til tvinni stórtap móti NSÍ og B36.
Nú skal skil komá á, og tí er vitjanin av HB helst dagur í viku í so máta. Nýggja graslíkið skal eisini takast í nýtslu og helst verður tí lagt nógv fyri.
Vit spældu ein fínan dyst móti sera veikari móstøðu seinast tá ÍF var á vitjan í Gundadali og vunnu loksins ein greiðan 4-2 sigur.
Serliga djarva avgerðin hjá Sigfríða og Rasmusi, at loyva fleiri av okkara ungu monnunum framat, var sera væl móttikin og tí kendist sigurin enn søtari.
Men, dysturin leygardagin kl. 17.00 er so ein heilt annar, og skulu vit fáa nakað burturúr torføru uppgávuni, má hon takast við sama álvara og ágrýtni sum seinast.
Vit gleða okkum og fara helst at fylla Stuðlabussin til góðan túr til Sørvágs.
Góðan dyst og koyr á, HB !!!!
Allir dystirnir í 11. umfari eru hesir:
0206 Skála – KÍ
0306 B36 – Víkingur
0306 07 Vestur – HB
0306 ÍF – TB/FCS/Royn


text:
Eg havi við stuttum millumbili havt høvi at lurta eftir tveimum klókum konum. Onnur er donsk og eitur Hanne Vibeke Holst, og hin er svensk og eitur Liza Marklund.
Báðar hava orð á sær, at tær eru nakrar forferdiligar grussur. Hetta fáa kvinnur mangan at vita, tá tær hevda sín sjálvsagda rætt sum kvinnur.
Báðar tosaðu um ta løtuna, tá tær gjørdi upp við seg sjálvar, at nú var nóg mikið, nú skuldi leggjast á annan bógv (øh – myndamálið er sjálvandi frá sjólívinum). Hanne Vibeke Holst tosaði um, tá hon fekk ‘kællingesplinten i øjet’ og Liza Markland greiddi frá, tá hon kom til tað punktið í lívinum, at nú var nóg mikið!
Tær vóru báðar so áhugaverdar at lurta eftir, tær næstan brúsaðu av lívi. Og so hetta – at tær yvirhøvur ikki føldu nakra sum helst trongd til at orsaka, at tær vóru til. Ongin undirbrotligheit her, ongin krúpan, men harafturímóti hildu tær høvdinum høgt og hugdu beint í eyguni á tær.
Hanne Vibeke Holst hevur skrivað fleiri fagurbøkur um kvinnur og vald og hevur fingið misjavnan kritikk. Eg havi lisið tvær bøkur hjá henni: Min mosters migræne og Da jeg blev vred. Serliga seinna var sera áhugaverd.
Liza Marklund er kendur krimihøvundur og hevur mangan fingið pá pukkilin fyri tað. At hon ikki dugir at skriva, at hon ríðir á einari bylgju sum krimihøvundur, tí tað er politiskt korrekt, at kvinnur skriva krimi, men at tær yvirhøvur ikki duga handverkið. Orð, sum heldur ikki er ókend hjá okkum, tá ummælarar (menn væl at merkja) húðfletta føroyskar kvinnuligar rithøvundar.
Tað stuttliga við Lizu Marklund er, at she doesn´t give a shit – hon er so deiliga líkaglað við, hvat hesir ymsu siga um hana, og heldur bara fram at skriva og skriva…
Og eg meini so við: vit kunnu jú lesa ella lata vera… eller hur?
Men at tað finst eitt serligt stað í helviti fyri kvinnum, sum ikki hjálpa hvør aðrari, haldi eg vera so óreint at siga – tí kvinnur hjálpa hvør aðrari – í teimum allar flestu førunum.
Eg meini so við – um eg ikki velji t.d. Rósu Samuelsen ella Anniku Olsen, so er tað ikki tí, at tær eru kvinnur, men av heilt øðrum orsøkum. Eg hevði heldur ikki funnið uppá at valt Marjus Dam ella Jørgen Niclasen!
Men hetta við at kvinna er kvinnu verst, er tíverri vorðið næstan eitt slogan í Føroyum, tú fært tað slongt í heysin, hvørja ferð tú vágar tær at siga nakað um ójavna millum kyn. Ein funnin fressur hjá teimum, sum elska at siga: at formelt er onki sum forðar fyri líkarætti millum kvinnur og menn í Føroyum. BWADR!
So sjálvt um eg hati heitið á blogginnlegginum hjá mær, so má eg taka hattin av fyri hesum báðum frískligu madammunum, máttu vit átt fleiri av hesum slagnum!


text:
Lukas Graham á Summar Festival
Glóðheitt poppnavn skal framføra á Vágsbøi í august
Bólkurin Lukas Graham hevur tikið stór fet ímóti altjóða stjørnuhimmalinum, og eftir at amerikanska Warner Brothers hevur gjørt sáttmála við bólkin, liggur eitt gjøgnumbrot í USA og lúrir handan hornið.
Lukas Graham er danskur bólkur, har danski-írski sangarin Lukas Graham Forchhammer er oddamaður og hevur navngivið bólkin. Hann er eitt sangtalent av teimum heilt stóru, og við einum serstakliga væl spælandi bólki afturat sær er Lukas Graham blivið ein poppuppliving av teimum heilt stóru.
Tónleikurin hjá Lukas Graham er eitt bland av poppi, soul, funk og hiphop, og væl er blandað, tí tónleikurin situr framúr væl, og við sangum sum Ordinary Things, Drunk In The Morning, Criminal Mind og fleiri hava teir klatrað hitlistar og vunnið út í útvarpsrásirnar kring Europa.
Ummælini av framførslum hjá Lukas Graham staðfesta aftur og aftur, at bólkurin er framúr væl spælandi, og sangarin Lukas Graham Forchhammer er eitt unikt sangtalent.
Seinastu tíðina hevur Lukas Graham hildið nógv til í USA, men í summar gera teir eitt rend heim, og tá ið teir frættu um møguleikan at spæla í Føroyum fyri fyrstu ferð, vóru teir sera heitir fyri tí. Endin var, at avtala varð gjørd við Lukas Graham um at spæla á Summar Festivalinum 2015.


text:
Samtalan er um at gera tað fyri einki. Gud gav okkum evangeliið fyri einki. Vit sum bera boðskapin, skulu eisini gera tað fyri einki. Lesur 1. Kor. 9, v1-2 og v9-11 og v16-23. Hetta er ímóti vanliga hugsanarháttinum. Tað sum var heiminum ein dárskapur, var Gudi ein vísdómur til frelsu. Vit hoyra dømir úr dagliga lívinum og úr Paulusar lívið t.d. Filippi 3, 7-12 um Kristi tankagang, øðrum til gagns; Gal. 1, 11-20 um Paulusar umvendilsi; Filippi 3, um at verða vunnin av Kristusi; Efs. 3, hvat Paulus fekk aftaná hann var vunnin av Kristusi og Gal. 3, 12, um lógina, ið einki hevur við trúnna at gera. Hugsanirnar eru hvussu vit veruliga síggja, hvussu áhugaður Gud er í okkara lívið og hvussu fegin hann vil síggja sín egna son út gjøgnum okkara likam. (onnur skriftbrot: 1. Kor. 8, 13; 2. Kor. 13, 7; 2. Pæt. 1, 16-18)
Vertur: Dánial á Dul Jacobsen
Lurta eftir sendingini her
Um tú vilt taka sendingina niður, so høgraklikka slóðina og vel “Save link as…” ella “Gem destination som…”


text:
Talgild innskriving til 1. flokk er her
Innskriving til forskúlalíknandi tilboðið fer fram við at ringja til fyrstalæraran á tlf. 217001.
Frágreiðing, m.a. “remi”, “framlop við finnu” og “at leypa um borg”:
Eftir hugnaliga jólaguðstænastu ynskja vit nú næmingum, foreldrum og øllum øðrum, eini gleðilig jól og eitt av Harranum signað nýggjár.
Skúlin byrjar aftur mikudagin 3. januar 2018.
Bestu heilsanir
Lærarar og fyrstilærari í Nólsoyar skúla
Ragnhild og Perla lata eisini heilsa.
Øllum kunnugt er seinasti skúladagur, fyri jól, í morgin.
Vit møta í skúlanum kl. 9:30. Síðani fylgjast vit í kirkju, at gera klárt.
Skúlaguðstænasta v/ Sonju Klein, presti, byrjar kl. 10:30
Næmingar lesa inn- og útgangsbøn og jólaevangeliið.
www.skúlaguðstænasta.fo
Góðu næmingar, foreldur og gestir 🙂
Stóra takk fyri frálíka hugnaliga jólahaldið! Framúr, at tit møttu so mong at njóta hesa løtu.
Vit møta sum vant mánadagin og týsdagin. Mikudagin møta vit í skúlanum áðrenn vit fara í kirkju 🙂
Lærararnir
…og jólamennirnir
Sera hugnaligt at hoyra røsku næmingarnar – og lærararnar – tá tey vitjaðu í morgun.
Stóra takk fyri løtuna, Katja og Ólavur
Sum kunnað er í ársætlanini:
Sunnudagin 17. des. kl. 17-19 verður jólahaldið í Nólsoyar skúla.
Mikudagin 20. des. fara vit í kirkju kl. 10:30. Prestur verður Sonja Klein.
Øll eru vælkomin í skúla og í kirkju.
Øðrvísi jólakalendari á strok.fo og pikasjey.fo
Hvønn dag fram til jóla fáa børnini eina uppgávu at loysa, sum Bergur Dalsgaard hevur gjørt – tað er hann, sum ger uppgávurnar í STROK og Píka7.
Aftan fyri summar lúkur eru eisini kappingar, har børnini kunnu vinna góðar vinningar.
Hugaligt er at síggja næmingarnar telva.
Í dag hava vit serliga hugsavna okkum um nøvnini á talvfólkunum:
Kongur
Frúgv (eins og í kortspæli)
Bispur
Riddari
Rókur
Finna
Vit hava eisini prátað um talvborðið og talvfólkini niðri “í Brunn” og at fleiri nólsoyingar fyrr telgdu sær talvfólk.
Heimasíðan hjá Talvsambandi Føroya er her
Aðrar talvslóðir:
Reglurnar í talvi
YouTube frágreiðing um reglurnar í talvi
Telva á netinum, móti eini teldu – ymisk torleikastig
Stuttligt talv – við ávísingum
Nú jólamánaðurin nærkast – og onnur hugnalig kvøld – eiga vit at hava í huga eisini at bjóða børnum okkara annað enn sukur.
Ein stuttur filmur, ið vit tóku fram í morgunløtuni er á hesi slóð.
Vit prátaðu um:
– íslendska málið
– støddfrøðina: Sukurmolar í alt
– …og sjálvsagt tenn, heilsu, orku og rennitúrar